Roma 10 (ACEH)\n1Syedara-syedara! Ulôn meucen that-that mangat bansa ulôn nyoe teupeuseulamat. Dan ulôn biet-biet meudoá ubak Allah keu awaknyan.\n2Ulôn kujeuet peugah bahwa awaknyan meuseumangat that meungabdi ubak Allah. Teuma seumangat awaknyan hana ngon dasai peungeutahuan nyang teuka nibak Allah.\n3Awaknyan hana jiteupeue cara Allah geupeujeuet hubongan manusia ngon Gobnyan gét lom teuma. Dan sabab awaknyan jikeuneuk seutôt cara jih keudroe, teuma awaknyan hana tundok ubak cara nyang geutunyok lé Allah.\n4Huköm agama ka geupeu peunoh lé Almaseh. Ngon lagée nyan tieb-tieb ureuëng nyang meuiman ubak Almaseh, hubongan jih ngon Allah jeuet keu gét lom teuma.\n5Nabi Musa geutuléh bahwa ureuëng nyang meugét ngon Allah ngon dasai jih huköm agama, ureuëng nyan teuma udeb sabab jih taát ubak huköm agama nyan.\n6Teuma keuhai cara ureuëng jimeugét ngon Allah ngon dasai jih meuiman ubak Allah, lam Alkitab na teutuléh lagée nyoe, "Bék gata peugah lam até gata, ‘Soe kheueh nyang tamong lam syeuruga?’ (makna teupeutreun Almaseh),\n7atawa, ‘Soe kheueh nyang teuma treun lam donya ureuëng maté?’ (makna jih teuangkat Almaseh geuék nibak maté)."\n8Meukeusut jih na kheueh lagée nyoe, "Haba nibak Po teu Allah nyan rab that ngon gata; lam babah gata dan lam até gata." Nyan kheueh haba nyang kamoe peumaklum; haba nyan na kheueh bahwa ureuëng harôh meuiman.\n9Sabab meunyoe Gata tapeubeuna ngon babah gata bahwa "Isa nyan Tuhan," dan Gata peucaya lam até teuh bahwa Allah ka geupeu udeb Isa nibak maté, ngon lagée nyan Gata teuma seulamat.\n10Sabab ngon até jih ureuëng meuiman, sampoe Allah geuteurimong jihnyan sibagoe ureuëng nyang jimeugét ngon Allah. Dan ngon babah jih ureuëng meungaku, sampoe jihnyan teupeuseulamat.\n11Lam Alkitab na teutuléh lagée nyoe "Ureuëng nyang meuiman hana geubri keucewa."\n12Hainyan teutab keunong ateueh mandum ureuëng, sabab hana bida jih ureuëng Yahudi ngon ureuëng bansa laén. Allah nyang sidroe nyan na kheueh Tuhan keu mandum ureuëng. Gobnyan geubri beureukat nyang meulimpah ruah keu mandum manusia nyang jilakée tulông ubak Gobnyan.\n13Lam Alkitab na teutuléh lagée nyoe, "Mandum ureuëng nyang jimeulakée ubak Tuhan, teuma geubri seulamat."\n14Teuma pakriban kheueh ureuëng hase jitawök ubak Tuhan meunyoe awaknyan gohlom meuiman? Dan pakriban kheueh awaknyan jeuet jimeuiman ubak Tuhan, meunyoe awaknyan gohlom jideungoe keuhai Gobnyan? Meunan cit, pakriban awaknyan jeuet jideungoe keuhai Tuhan, meunyoe hana nyang peurunoe?\n15Dan pakriban kheueh ureuëng hase jiba haba nyan meunyoe ureuëng nyan hana teuyue jak? Lam Alkitab na teutuléh lagée nyoe, "Keubit that jroh jih jiteuka ureuëng-ureuëng nyang ba Haba Gét nibak Allah!"\n16Teuma hana mandum ureuëng jiteurimong Haba Gét nyan. Sabab Nabi Yesaya na geupeugah lagée nyoe, "Tuhan, soe kheueh nyang patéh bak haba kamoe?"\n17Nyang kheueh sabab jih manusia jeuet jipatéh watée jideungoe haba, dan haba nyang jideungoe sabab na nyang peusampoe keuhai Almaseh.\n18Teuma ulôn tanyong: Peu kheueh keubiet awaknyan gohlom jideungoe haba nyan? Pasti ka jideungoe! Sabab lam Alkitab na teutuléh lagée nyoe, "Su awaknyan ka meugeunta bansigom donya, tutoe haba awaknyan ka trok sampoe bak ujong bumoe."\n19Ulôn tanyong lom: Peu kheueh bansa Israel gohlom jiteupeue? Bah kheueh teumanyong nyan phon-phon that geujaweueb lé Nabi Musa, Nabi Musa geupeugah lagée nyoe, "Meunoe kheueh feureuman Allah, ‘Ulôn Lôn peujeuet gata picék até ateueh bansa nyang bukon umat dan Ulôn peujeuet gata beungéh keu saboh bansa nyang bangai.’"\n20Nabi Yesaya leubeh geujeuet lom geupeugah lagée nyoe, "Meunoe kheueh feureuman Allah, ‘Ureuëng-ureuëng nyang hana jimita Ulôn ka meurumpok ngon Lôn; dan Ulôn peuleumah droe Ulôn bak awaknyan nyang hana jitanyong keuhai Ulôn.’"\n21Teuma keuhai bansa Israel Nabi Yesaya geupeugah lagée nyoe, "Meunoe kheueh feureuman Allah, ‘Sipanyang uroe Ulôn sunyueng jaroe Lôn ubak saboh bansa nyang kreueh ulée dan hana taát.’"


Yohanes 15 (ACEH)\n1Geupeugah lom lé Isa, "Ulôn na kheueh bak anggô nyang seujati, dan Bapak Ulôn na kheueh nyang peugleh lampôh.\n2Tieb-tieb cabeueng nibak Ulôn nyang hana muboh, laju teukoh, dan tieb-tieb cabeueng nyang muboh geupeukureueng ôn jih dan geupeu gleh mangat leubeh jai jimuboh.\n3Gata ka gleh sabab ajaran nyang Ulôn bri keugata.\n4Teutab meusaboh ngon Ulôn dan Ulôn pi teutab meusaboh ngon gata. Cabeueng keudroe hana hase jimuboh, keucuali meunyoe cabeueng nyan teutab na meukeumat ateueh bak jih. Meunan cit gata hase jimuboh, meunyoe teutab meusaboh ngon Ulôn.\n5Ulôn kheueh bak anggô, dan gata cabeueng-cabeueng jih. Ureuëng nyang teutab meusaboh ngon Ulôn dan Ulôn ngon jihnyan, teuma jimuboh le; sabab meunyoe hana Ulôn, gata hana hase tapeubuet sapeue.\n6Ureuëng nyang hana teutab meusaboh ngon Ulôn, teuma teutiek lagée cabeueng, laju tho. Cabeueng-cabeueng nyang lagée nyan teupeusapat dan teutiek lam apui, óh lheuehnyan laju teutot.\n7Meunyoe gata teutab meusaboh ngon Ulôn dan ajaran Ulôn tinggai lam até gata, lakée kheueh bak Bapak peue mantong nyang gata keuneuk lakée; nyang gata lakée nyan teuma geubri.\n8Meunyoe gata tapeubuet nyang le, Bapak Ulôn teupeumulia; dan deungon lagée nyan gata biet-biet jeuet keu murit Ulôn.\n9Lagée Bapak geugaséh keu Ulôn, meunan kheueh Ulôn gaséh keu gata. Bah kheueh gata teutab udeb lagée ureuëng nyang Ulôn gaséh.\n10Meunyoe gata peujak peue-peue nyang Ulôn peurintah nyoe, gata teutab seutia bak geunaséh Ulôn, saban lagée Ulôn teutab seutia bak geunaséh Bapak sabab Ulôn peubuet peue-peue nyang geupeurintah lé Gobnyan.\n11Banmandum nyoe Ulôn bri tée bak gata, mangat galak Ulôn na lam até gata, dan galak gata jeuet keusampoereuna.\n12Nyoe kheueh peurintah Ulôn: Gaséh kheueh sidroe ngon nyang laén, saban lagée Ulôn kugaséh gata.\n13Ureuëng nyang paleng jigaséh keu rakan-rakan jih na kheueh ureuëng nyang jibri udeb jih keu awaknyan.\n14Gata na kheueh sabat-sabat Ulôn, meunyoe gata tapeubuet peue nyang Ulôn peurintah bak gata.\n15Gata hana le Ulôn hôi namiet, sabab namiet hana jiteupeu peue nyang teungoh jipeubuet lé amphon jih. Gata Ulôn hôi sabat, sabab mandum nyang Ulôn deungoe nibak Bapak, ka Ulôn bri bak gata.\n16Kon gata nyang piléh Ulôn. Ulôn kheueh nyang piléh gata, dan nyang yuejak gata mangat jimuboh le !!-- boh nyang hana hase binasa. Teuma Bapak geubri keu gata peue mantong nyang gatalakée bak Gobnyan ateueh nan Ulôn.\n17Nyoe kheueh peurintah Ulôn keu gata: Gaséh kheueh sidroe ngon nyang laén."\n18"Meunyoe donya jibanci gata, ingat kheueh bahwa ulôn ka leubeh ilée jibanci lé donya.\n19Seukira jih gata atra donya, gata teuma jigaséh lé donya sibagoe atra jih. Teuma Ulôn ka lôn piléh gata lam donya nyoe, ngon lagée nyan gata bukon lé atra donya. Nyang kheueh sabab jih donya jibanci gata.\n20Ingat kheueh peue nyang ka lheueh Ulôn peugah bak gata, ‘Namiet hana leubeh rayeuk nibak amphon jih.’ Meunyoe awaknyan ka ji-iénanya Ulôn, awaknyan pih teuma ji iénanya gata. Meunyoe awaknyan jiseutôt nyang lagée Ulôn purunoe, awaknyan pih teuma jiseutôt nyang gata purunoe.\n21Banmandum nyan awaknyan peubuet ateueh gata, sabab gata murit Ulôn, sabab awaknyan hana jituri Gobnyan nyang utus Ulôn.\n22Meunyoe Ulôn hana Lôn teuka dan hana Lôn peugah banmandum nyan bak awaknyan, awaknyan hana meudesya. Teuma bak saátnyoe awaknyan hana alasan le keu desya droe jih.\n23Ureuëng nyang banci Ulôn, jibanci Bapak Ulôn.\n24Seukira jih lamkawan awaknyan hana Ulôn peubuet hai-hai nyang gohlom na jipeubuet lé ureuëng laén, awaknyan hana meudesya. Teuma bak saát nyoe awaknyan ka jikalon peue nyang Ulôn peubuet, dan awaknyan jibanci Ulôn meunan cit Bapak Ulôn.\n25Teuma biet ka seuharôh jih lagée nyan, mangat jeuet peu nyang teutuléh lam Kitab Huköm awaknyan, na kheueh: ‘Awaknyan jibanci Ulôn ngon hana alasan.’\n26Ulôn teuma lôn utus bak gata peunulông nyang asai jih nibak Bapak. Gobnyan kheueh Roh nyang geupeugah Roh nyang beuna keuhai Po teu Allah. Meunyoe Rohnyan teuka, Gobnyan geumeusaksi keuhai Ulôn.\n27Dan gata pi harôh gata bri keusaksian keuhai Ulôn, sabab gata kana meusajan Ulôn phon yoh awai.


From Bottom To Up !, Saboh Jalan Klasik Mahasisseuwa Tanpa Sifeut Individualisme | Andika Hendra\nThis entry was posted on Juli 13, 2013, in Artikel Aceh and tagged aceh, Artikel Aceh, bahasa aceh, Teknik Mesin. Bookmark the permalink.\tTinggalkan komentar\nTuenuleh njoe dalam ejaan GAM\n“Kiban ka Teknik Meusén njoe ?”, njoë munoë keuh sabé-sabé tutô njang teuba lam ulèë lôn, mungkén tjhit keuë padum-padum droë mahasisseuwa njang laèn bak djôrôsan Teknik Meusén Universitah Sjiah Kuala njang meunjum bak geurasa peuë-peuë manteng njang ka sabôh pakat tjhit lagèë peuë njang ka lôn tuléh bak awai peunulèh njoë.\nMeukalèn bak nubuët, kri seumiké, kri meuoganisasi, tingkat tjareng individuai, ngon padum-padum boh alasan laén njang mungkén jéh that tapeudjeuët sibagoë saboh alasan. Geutanjoë mahasisseuwa Teknik Meusén djinoë brat that ka djitrén kri bak djak kulijah atawa kri bak mita eleumèë. Tjukôp that hèk bak ta teubak peuë hai dasai njang jeuët keuë seubab-meusabab sampoë geutanjoë djinoë jeuët lagèë njoë ban. Dan deuëh pih padum-padum droë gurèë njang meuphôm hai njoë, teuma njang laén lagèë hana meu’oh ban. Padum droë gurèë njang meuphôm njan geurasa tjhit bahwa keudaan djinoë meupeukeuë u arah njang hana ta harap.\nPadum-padum droë gurèë njang tom lôn ikôt kulijah sajan geuh na geupeugah bahwasajih ka pajah that lawét njoë geupeureunoë mahasisseuwa, mungkén njoë na meusabab ka kureuëng niët meureunoë nibak haté mahasisseuwa djinoë munjo ta peubandèng ngon mahasisseuwa njang ka ka, mahasisseuwa jôh watèë masa Teknik Meusén Unsyiah njoë ban-ban djeuët dilèë. Djeuët tapeugah awak awai djitém meureunoë dan tém lét gurèë, seudang masa djinoë ka hana lé meunan.\nLôn teuingat na sidroë gurèë lam glah kulijah tom geu kheuën bèk sagai-sagai meubuët dari up to bottom, tapi tji meubuët dari bottop to up. Arti jih peu teuma ?, njang geuteuntôt djeuët sibagoë tangông djeunaweuëb sidroë-droë mahasisseuwa nakeuh beuleubèh peuka dan beudiwasa kedroë djih dan keu ureuëng disampéng djih. Njang djeut sibagoe bottom disinoë nakeuh mahasisseuwa, seudang up djih nakeuh gurèë. Up to bottom meusurah gurèë njang djeuët keu ureuëng peu phôn, leuëh njan geupakat mahasisseuwa geuh seutèt gobnjan, njoë keuh peukara njang paléng that geupeubèk. Bottom to up meusurah mahasisseuwa njang djeuët sibagoë moto peuneudjak dan gurèë njang djipakat beusaban-saban peusuksèh sabôh buët njang keuneut djipeugot, njoë keuh ban njang brat that geuprèh-prèh. Mahasisseuwa geupeuwajéb tjok seureuta tjhit bak buët bi eleumèë, idé, peungalaman, seureuta peuë-peuë manténg njang positéf.\nPerlèë ta ingat bahwa peudèng bansa nakeuh tangông djeunaweuëb geutanjoë bandum, njang hana leuëh tjhit dari tangông djeunaweuëb mahasisseuwa. Lon teuingat watèë bak njan na sidroë adoë letting njang lôn lakèë bak djih keu ikôt sabôh éven lumba meuwakili Himpunan Mahasisseuwa Meusén. Lagéë njoë kureuëng leubéh lôn lakeë, “Adoë, peu tém ikôt lumba di BEM Fakultah siat ?”, golom didjaweuëb peuë njang lon tanjeng, djitanjeng balèk bak lôn lé djih, “éven njan keu mita soë djwara njeh Bang ?, lôn peugah, “nje”,’ han ék lôn Bang, hana hajeuë !”, didjaweuëb lom lé adoë njan. Leuëh njan lôn tanjèng keulai peuë alasan, djiseuôt,”lôn kureuëng galak meunjo éven djipeugot keu mita djwara atawa soë njang meunang, lôn leubèh galak peuneuget lagèë teumuléh PKM (Program Kreativitas Mahasiswa), seubab hasé njang tatuléh njan langsông djeuët tangui keu ureuëng-ureuëng geutanjoë, ‘oh leuëh njan tanjoë djeuët meunang ramè-ramè lom”, sira teubangai-bangai lôn piké njo tjhit lagèë adoë njan peugah. Sampoë bak watèë njoë mariët adoë njan that brat manteng meubeukaih lam ulèë lôn, seubab hana teuduga meubatjut pih djeunaweuëb djih djeuët meubalék lhèë reutoih nam plôh deuradjat lagèë njang lôn kira.\nSolidaritah geutanyoë keu soë ?\nTapi seubeutoi djih ken masaalah lumba keu mita soë njang meunang njang keuneut lôn peugah disinoë. Peuë njang djigalak lé sidroë mahasisseuwa yang kaleuëh meupeugah diateuëh bunoë nakeuh sabôh pola piké njang brat that paih keu djipiké tjhit lé mahasisseuwa njang laèn. That perléë sabôh sikeuëp lé mahasisseuwa njoë beuleubèh diwasa bak peuneubiët inspirasi, hana leuëh nibak tangông djeunaweuëb deungon studi, djih na tangông djenaweuëb tjhit sibagoë peuneudjak roda bansa njoë u arah njang leubéh get. Paneuk haba, mahasisseuwa njoë pajah djeuët seumiké kiban kri djipeugot droë djih ngen ureuëg laén keu djak ukeuë mangat hana lagèë njoë sabé–sabé .\nPeu njang ka keujadèan lawét njoë, rata-rata mahasisseuwa kureuëng djipeureumeun ngen hai-hai meunan, hasé djih na keuh diteubiët éstilah kupu-kupu (kuliah pulang-kuliah pulang – basa Indonosia). Hana salah tjhit munjo tameusikeuëp lagéë njoë kri, djak kulijah mita eleumèë, leuëh njan woë u rumôh meuulang beujeumet, dan ‘oh bak akhé meurempok indeks prehtasi njang got tjhit. Nibak njang umum, mahasisseuwa njang lagèë njoë peukateuën nakeuh ureuëng-ureuëng njang seubutoijih tjareng-tjareng dan tjeudah-tjeudah, dan meunurôt lôn tuan tjukôp that sajang meunjo mahasisseuwa njang lagèë nyoë rupa leubèh tém piléh piké keudroë manteng dari pada didjak piké peuë laén njang meunurôt djih hana guna, miseuë djih meuoganisasi atawa peuë-peuë manteng njang hana meuba untông keuë djih.\nPadahai meunurôt lôn kalen, mahasisseuwa yang tjeudah njan na kapasitah njang leubèh got bak sumbang idé. Peunjan sabôh idé peunelitian keu program DIKTI njang djeuët peuneugot droë djih na jum leubèh lagèë program PKM, PHBD, dan sibagoëdjih, atawa idé-idé njang jroh laén njang jeuët djeunaweuëb peuë-peuë manteng njang djipereulèë lé ureuëng ramé, meusabab idé-idé njan hana jeuët djipiké lé gob laén meutapi nakeuh djeuët djipeubuet atawa djipeulaku dan djipeunjata lé le ureuëng laén blah oganisasi mahasisseuwa. Tji geutanjoë piké siat djinoë kiban njang jeuët ukeuë meunjo ata njang meunan na lam pola seumiké mahasisseuwa geutanjoë. Idé njang got dan djitém peubuët njan tjukôp that meujum keu ureuëng teurimeng peuë lom ureuëng njan kadang tjhit teungoh that geupereulèë, peu lom geuteurimeng dari aneuk inong dan aneuk agam Atjèh, kiban keuh seunang haté ureuëng njan munjo njang lagèë nyoë ban tapeubuët. Tji piké lom harôm nan djôrôsan, fakultah, dan universitah bak mata ureuëng, dan kateuntèë meutamah lom poén bak BAN-PT dan DIKTI. Njan gohlom njang djirasa lé mahasisseuwa njang tém bi idé dan rakan-rakan djih njang tém peubuët entreuk ‘oh watèë kaleuëh kulijah bak mata peurusahaan-peurusahaan njang wawantjara, beuthat pih kadang utak djih hana that tjareng bak djaweuëb soal tèh, meutapi paléng han djih jeuët didjaweuëb watéë djitanjeng, “peuë njang kaleuëh kapeubuët lé droë keuh seulawét njoë ?”. Na keuh hai-hai njang lagéë njoë njang jeuët keu jum leubéh sidroë mahasisseuwa bak mata peurusahaan.\nLé that nubuët njang jeuët peugot geutanjoë leubéh, maju, seunang, atawa djituri lé gob, munjo sabôh idé njang ubit djeuët djipeubuët ngon niët njang got, jroh, meususôn, dan meutanggông djeunaweuëb. Teuntéë peuubah njang meukualitah pih that brat toë dikeuë mata. Neupiké, dan neupeubuët ladju djinoë !.\n« From Bottom To Up !, Sebuah Jalan Klasik Mahasiswa Tanpa Individualisme\nSiemens SGT-750 Gas Turbine Flythrough »


Minggu, 24/02/2019 - 22:37 WIB\nManok siam nyang dicu dipasoe lam bagasi geuteutan meusen. (Ist)\nACEHTREND.COM, Jakarta- Dua droe aneuk agam lajang tanggong umu 15 dan 17 thon, dibeureukah uleh polisi Polres Jakarta Timur, Aleuhad (24/2/2019). Awak nyan dibeureukah uleh polisi wate dilewat di jalan Tugu Setu, Cipayung, wate karap suboh.\nLage sisurah Pos Kota, Kepala Tim Satuan Gerak Cepat (SGC) Polres Jakarta Timur Aiptu Ronggeng Maryono, geupeugah dua droe aneuk lajang nyan didrop kareuna meu wet-wet teungoh malam bak jalan. Pulom, meuban dikalon polisi, dua awak nyan langsong teumakot. Sijuk seu-um jih mandua.\nWate diyu dong le polisi, aneuk mit nyan hana ditume pako. Dibalap laju geureutan meusen jih meusalop-salop. Ditubit asap puteh lam keunepot. Meuban dikalon lage nyan, polisi pih hana dipeulheuh angen, sigra dipicrok laju. Aneuk mit nyan seulanjut jih ditamong lam lorong gampong nyang jai rumoh ureung.\n“Kamoe pike awai, awak nyan dua nakeuh tukang rampok gob (begal). Rupajih ka kon,” kheun Ronggeng.\nDipeugah uleh Ronggeng, meuban ditume drop, polisi sigra dipareksa awak nyan dua. Pu bhah, rupajih lam bagasi geureutan awak nyan na manok siam agam nyang get that yum jih. Rupajih awak nyan dua pancuri manok.\nDipeugah bak polisi, manok nyan meukeusud awak nyan dikeuneuk publo sijuta. Peng hase nyan akan dipakek untuk jak poding ngon foya-foya. “Phon hana ditem meungaku. Ban keunong paksa, laju dipeugah nyan ata cu,” kheun polisi nyan.\nHase sidek polisi, awak nyan kon ban dimubut nyan. Na padim go ka dicu manok gob. Awak nyan dua spesialis tukang cu binatang nyang di lua rumoh.\nJino mandua jih nyan ka ditheun di Polsek Cipayung.\nMilenial “RANUP” Deklarasi Dukung Jokowi – Ma’ruf Amin


Yahya - Audio Books: the Book of John - Chapter 3 The woman of Samaria\nNa sidroe tukoh agama lamkawan ureuëng Farisi nyang nan geuh Nikodemus.\n2 Bak simalam Nikodemus nyan geujak bak Isa sira geupeugah lagéenyoe, "Bapak Gurée, kamoe teupeu Droeneueh geu utus lé Po teu Allah. Sabab hana meusidroe pih nyang hase jipeubuet buet lagée nyang Bapak peugét, meunyoe bukon Po teu Allah hana meusajan gobnyan."\n3 Geupeugah lé Isa, "Peucaya kheueh, hana meusidroe pih nyang jeuet keu anggota umat Allah, meunyoe jihnyan hana teupeulahé lom teuma."\n4 "Panena mungken ureuëng rayeuk teupeulahé lom teuma," kheun Nikodemus bak Isa, "Peu kheueh mungken ureuëng nyan jitamong lom lam pruet ma jih óh lheueh nyan teupeulahé lom?"\n5 Geujaweueb lé Isa, "Keubiet beutôi haba ulôn nyoe: Meunyoe manusia hana teupeulahé nibak ié dan nibak Roh Allah, ureuëng nyan hana hase jeuet keu anggota umat Po teu Allah.\n6 Manusia seucara jasmani geupeu lahé lé ureuëng tuha, teuma seucara rohani geupeu lahé lé Roh Allah.\n7 Bék hireuen meunyoe ulôn peugah: Gata banmandum harôh teupeulahé lom teuma.\n8 Angén jipot ho nyang jigalak; geutanyoe tadeungoe su angén nyan, teuma hana tateupeue rot pat jiteuka dan ho jijak. Meunan cit teuma ngon ureuëng nyang geupeu lahé lé Roh Allah."\n9 "Pakriban hainyan hase teujadi?" geutanyong lé Nikodemus.\n10 Geujaweueb lé Isa, "Gata gurée di Israel, ék kheueh hainyan hana gata teupeue?\n11 Peucaya kheueh: Kamoe meututoenyoe keuhai peue nyang kamoe teupeue, dan kamoe meusaksi keuhai peue nyang ka kamoe kalon; teuma gatanyoe hana tatem teurimong keusaksian kamoe.\n12 Gata hana tapatéh meunyoe ulôn calitra bak gata keuhai-hai nyang na lam donya nyoe; pakriban gata hase tapatéh, meunyoe ulôn peugah bak gata keuhai syeuruga?\n13 Hana meusidroe pih nyang ka lheueh jiék lam syeuruga, seulaén Gobnyan nyang ka geutron lam donya, Gobnyan na kheueh Aneuëk Manusia.\n14 Saban lagée Nabi Musa geupeuék uleue teumaga ateueh sibak kayée lam padang pasi, meunan cit deungon Aneuëk Manusia harôh teupeuék teuma,\n15 mangat banmandum ureuëng nyang meuiman keu Gobnyan meuteumé udeb seujati dan keukai."\n16 Sabab Po teu Allah lumpah that geugaséh keu manusia lam donya nyoe, nyang kheueh Gobnyan geubri Aneuëk Gobnyan nyang tunggai, mangat tieb-tieb ureuëng nyang meuiman ubak Gobnyan hana binasa, teuma meuteumé udeb seujati dan keukai.\n17 Sabab Allah geu kirém Aneuëk Geuhnyan bukon keu jeuet keu hakém donya nyoe, teuma keu geupeu seulamat.\n18 Ureuëng nyang meuiman bak Gobnyan hana teuhuköm. Teuma ureuëng nyang hana meuiman ka geuhuköm lé Po teu Allah, sabab jihnyan hana jimeuiman ubak Aneuëk Allah nyang tunggai.\n19 Gobnyan jilakée ngon dasai jih hai nyang lagée nyoe: Trang nyan ka teuka lam donya, teuma manusia leubeh galak keu seupôt nibak trang, sabab buet awaknyan jeuhet.\n20 Soemantong ureuëng nyang jipeubuet jeuhet, ureuëng nyan banci keu trang; ureuëng nyan hana jitem teuka ubak trang, mangat buet jih nyang jeuhet hana deuh teukalon.\n21 Teuma ureuëng nyang peubuet keuheundak Po teu Allah, teuka ubak trang mangat jeuet sahéh bahwa peue nyang jipeubuet nyan na kheueh meunurot keuheundak Po teu Allah. 22 Óh ka lheuehnyan Isa dan murit-murit Gobnyan geujak u Yudea. Gobnyan tinggai disinan na padub watée treb jih ngon awaknyan dan geupumanö.\n23 Nibak watée nyan Nabi Yahya gohlom jipeutamong lam glab. Gobnyan geupumanö gob di Ainon, hana padub na jiôh ngon Salim, sabab bak teumpat nyan jai that ié. Ureuëng ramé jijak bak gobnyan, dan gobnyan laju geupumanö awaknyan.\n25 Na meupadubdroe murit Nabi Yahya jimeudakwa ngon ureuëng Yahudi keuhai atoran gleh.\n26 Awaknyan laju jijak bak Nabi Yahya, dan jipeugah lagée nyoe, "Pak Gurée, peu kheueh Bapak mantong neuingat ureuëng nyang meusajan ngon Bapak di meurandeh Krueng Yordan nyan, nyang Bapak tunyok bak kamoe yoh masa ilée? Gobnyan bak saát teungoh geupumanö cit, dan banmandum ureuëng jijak bak Gobnyan!" 27 Geujaweueb lé Nabi Yahya, "Manusia hana jiteumé sapeue meunyoe hana geubri lé Allah keu jihnyan.\n28 Gata keudroe ka tadeungoe ulôn peugah, 'Ulôn bukon Raja Peuseulamat. Ulôn geu-utus leubeh awai nibak Gobnyan.'\n29 Dara barô na kheueh atra linto barô. Rakan linto barô nyan teuma jidong bak binéh sira jideungoe, dan jihnyan galak meunyoe jideungoe su teungku linto. Meunan cit teuma ngon ulôn. Bak saátnyoe ulôn galak lumpah na.\n30 Gobnyan kheueh paleng peunteng, dan ulôn maken kureueng peunteng."\n31 Nyang teuka nibak ateueh leubeh nibak peue mantong. Nyang teuka nibak lam donya jitamong lam kawöm ureuëng donya, dan jimeututoe keuhai-hai nyang na hubongan ngon donya. Gobnyan nyang teuka nibak ateueh leubeh nibak peue mantong nyang na.\n32 Gobnyan geumeututoe keuhai nyang ka Gobnyan deungoe, teuma hana meusidroe pih nyang jitem patéh ateueh peue nyang ka geupeu saksi nyan.\n33 Ureuëng nyang meuiman nibak keusaksian Gobnyan nyan, laju jipatéh bahwa Allah nyan na kheueh beutôi.\n34 Sabab ureuëng nyang geu-utus lé Po teu Allah jipeusampoe tutoe haba nyang teuka bak Allah, sabab Roh Allah ka geubri bak gobnyan sipeunoh jih.\n35 Bapak geugaséh keu Aneuëk Geuh, dan ka geuseurah banmandum kuasa bak Gobnyan.\n36 Ureuëng nyang meuiman bak Aneuëk nyan teuma meuteumé udeb seujati dan keukai. Teuma ureuëng nyang hana taát keu Aneuëk nyan ureuëng nyan hana meuteumé udeb. Jihnyan geuhuköm lé Po teu Allah siumu masa.


Imeum-Imeum - Aceh Bible - Old Testament / Leviticus-1\nNibak khimah Gobnyan, TUHAN geutawök Nabi Musa dan geubri ubak geuhnyan banmandum peuratoran\n2 nyang harôh jitaát lé ureuëng Israel. Meunyoe sidroe-droe ureuëng jipeuseumah keureubeuen nyang teutot ubak TUHAN, ureuëng nyan jeuet jipeuseumah leumô, bubiri atawa kaméng jih.\n3 Meunyoe nyang jipeuseumah saboh leumô, beulatang nyan harôh nyang agam dan hana meucupa, leumô nyan harôh jiba ubak babah pintoe Khimah TUHAN, mangat TUHAN geuteurimong atra ureuëng nyan.\n4 Dan jihnyan harôh jipeuduek jaroe jih ateueh ulée beulatang nyan, deungon nyan peuseumahan ureuëng nyan teuma geuteurimong lé TUHAN keuteupeu amphon desya.\n5 Óh lheueh nyan leumô nyan harôh teusie dikeue pintoe Khimah. Darah beulatang nyan harôh jipeuseumah lé imeum-imeum keuturonan Nabi Harun ubak TUHAN, laju jireutek ban peuet boh sagoe miseubah nyang na dikeue pintoe khimah.\n6 Óh lheueh nyan lé ureuëng nyan harôh jipuliek kulét jih dan jikoh-koh beulatang nyan.\n7 Imeum-imeum harôh jipeukab apui u ateueh miseubah laju jiatoe kayée apui u ateueh nyan.\n8 Sie-sie keureubeuen nyang ka lheueh teukoh-koh nyan, meunan cit deungon ulée dan gapah jih, mandum nyan harôh awaknyan keubah u ateueh apui hu.\n9 Óh lheueh nyan lé ureuëng nyan harôh ji rhah asoe pruet dan pha leumô nyan, dan imeum nyang meutugaih disinan harôh geutot banmandum nyan. Bée keureubeuen nyang teutot nyan keubit that galak até TUHAN.\n10 Meunyoe nyang jipeuseumah saboh bubiri atawa kaméng, beulatang nyan harôh nyang agam dan hana meucupa.\n11 Ureuëng nyan harôh jisie beulatang nyan disiblaih utara miseubah, laju lé Imeum-imeum harôh jireutek darah beulatang nyan ateueh ban peuet boh sagoe miseubah.\n12 Óh ka lheueh beulatang nyan teusie-sie, mandum sie nyan, meunan cit deungon ulée dan gapah jih, harôh jikeubah lé imeum u ateueh apui nibak miseubah nyan.\n13 Lé ureuëng nyan laju jirhah asoe pruet dan pha beulatang nyan. Óh lheueh nyan lé imeum harôh jipeuseumah mandum nyan ubak TUHAN, dan laju jitot u ateueh miseubah. Bée keureubeuen nyang teutot nyan lumpah that galak até TUHAN.\n14 Meunyoe nyang jipeuseumah saboh cicém, cicém nyan harôh leuek putéh atawa cicém mirah pati nyang mantong muda.\n15 Imeum harôh geuba cicém nyan ubak miseubah, laju geuwiet takue jih dan geutot ulée jih u ateueh miseubah nyan. Darah cicém nyan harôh jipicet uluwa nibak sampeng miseubah.\n16 Beue jih meunan cit mandum asoe jih harôh teupeuteubit, laju teujak tiek siblah u timu miseubah bak teumpat abée.\n17 Óh lheueh nyan cicém nyan harôh teulheueb bak uram sayeueb jih, sayeueb nyan hán jeuet putôh. Dan cicém nyan harôh teutot ateueh miseubah. Bée keureubeuen nyang teutot nyan lumpah that galak até TUHAN.


Deungoen Tajaga Uteun, Tapeulindông Udép | JKMA ACEH\nadmin December 5, 2009 Mahir 1,908 views No Comment\nSeuleubèeh awai, lôn peuphôn haba tentang Alam dan Budaya, seumoga geutanyoe jeut tapeusahoe haba. Keu Redaksi tuhoe JKMA Aceh nyang ka geutém teurimoeng ngoen geusyi’ar.\npeumikiran lôntuan teuntang “Deungoen Tajaga Uteun,Tapeulindông Udép” keu banmandum lapisan masyarakat di Provinsi Nanggroe Aceh Darussalam lôntuan ucap teurimoeng geunaseh.\nDonya nyoe nakeu “sat balat kayee batee”, babandum karunia Ilahi nyang jeut tapeuguna digeutanyoe seulaku hamba. Teuntee patôt tasyukuri ateuh rahmat dan nikmat dari banbandumnyan. Rahmat dan nikmat nyan akan gadoeh dari lingkungan udép geutanyoe meunyoe salah urôh, takeusampéng hukôm alam. Meunyoe hana tapadoli, prèeh…..dong beukong….beuncana alam nyang laén akan teuka.\nUteuen nakeuh sumber daya alam, di sampéng kandungan bumo, mineral, tambang, dan kandungan laôt. Banmandum nyan sumber daya alam karuninya Ilahi. Oleh kareuna nyan, musti tajaga deungoen göt, nak jeut geutanyoe banmandum udép sijahtra.\nNyang that jeut keu masalah udép ureueng lawetnyoe nakeuh teuntang beuncana ie raya, lagee ie paseung di Tamiang, Aceh Timur, Abdiya, Aceh Singkil, dan ie raya bandang di Aceh Tenggara. Contoh-contoh musibah nyang kalheuh geurasakan oleh syedara-syedara geutanyoe nakeuh kareuna keurusakan alam. Peunyebab jih di antara nyan, kayee di Glé oleh pihak pengusaha-pengusaha nyang na izin(HPH) geukoh, geuteubang seumbarangan. Banbandum nyan hana izin(ILEGAL). Ateuh na izin(LEGAL) atawa hana, buet-buet nyang lagee nyan hana mampu geutilék (kontrol) oleh pihak nyang berwajib seuhingga jeut keu bencana bagi rakyat biasa. Beuna taingat nyan bandum nakeuh hareuta pinjaman dari aneuk cuco.\nMeubagoe keubijakan untuk geupeupiyôh ilegal logging kaleuh geulakukan lee pihak peumeurintah. Di antara jih geusita kayee, geubeuntuk tim terpadu keu geutinjau lapangan. Namun, hasé jih hana deuh lom. Buet nyan hana leubèh dari “Leupah jak riwang, leupah cok pulang.”\nRiwayat bak ureueng-ureueng tuha, meunyoe kaleupah jak geuyue riwang. Maknajih geuyue kaloen ji’ôh u likôt teuntang peradaban Aceh masa keurajeun Sultan Iskandar Muda. Masa nyan rakyat Aceh udép lam keudamaian, aman, lom nyaman. Nanggroe Aceh Darrussalam adé, makmue, lom meuceuhu, meugah ban sigom donya.\nDalam riwayat geupeugah, Aceh cukôp jaya. Geukheun bahwa Aceh nakeuh jameun meuh (zaman emas), teupatjih masa keurajeun Sultan Iskandar Muda. Raja nyang adé, arief, lom bijaksana. Uteun geuyue jaga bak ureueng binèh glé, pante geuyue jaga bak ureueng taguen sira. Lagee hadih maja, bak utôh geuyue ceumuelék, bak ureueng lisék geuyue keumira.\nUteuen geuyue jaga bak ureueng bineeh glé, maknajih nakeuh Sultan that geupeucaya keu masyarakat nyang tinggai di bineeh glé meunjaga uteun, seubab ureueng bineeh glé nyang leubeeh teupeu teuntang uteuen nyang na di glé, koen ureueng kuta.\nMeunyoe tatém cok suritauladan Sultan, teuntèe leubeeh göt uteuen adat di Nanggroe Aceh. Oleh kareunanyan, peumeurintah Aceh, urosan pengelolaan sumber daya alam wajib geupeupulang keu masyarakat adat (local). Lam hai nyoe meunjadi urosan leumbaga adat mukim, deungoen peurangkat adat (insitusi) Pang Uteun, Pawang Glé, dan Peutua Sineubook. Meunan syit sumber daya alam laôt atawa kandungan bumoe nyang laen-laen. Peulom jinoe peumeurintah Aceh kana Undang-undang no.11 Thon 2006 nyangka geusahkan lee Presiden, Bapak Susilo Bambang Yudoyono.\nSeubagai payông hukôm keu leumbaga adat mukim dalam meungeulola sumber daya alam bak maseng-maseng wilayah nyan, meustilah deungoen na pengakuan, peunghormatan, lom perlindungan dari peumeuritah Nanggroe Aceh Darrussalam secara teusurat (tertera), yakni deungon na jih qanun.\nOleh Yuriun. Koordinator Dewan Adat JKMA Aceh\nHutan, Hutan Melindungi Hidup, Jaga Hutan, Tajaga Uteun, tuhoe II\n« Duek Pakat Raya II JKMA Aceh\nKemandirian Ekonomi Masyarakat Adat »


"Rudhok" Aneuk Cut Lam Blang, Apa Tuha Dibeureukah Polisi\nRabu, 19/06/2019 - 02:01 WIB\nACEHTREND.COM,Bireuen- That meupaloe but sidro ureung agam tuha nyang ka meube tanoh di Bireuen. Walau umu ka 57 thon, Has (nan inisial) ureung di salah saboh gampong Kutablang, geutume rudhok lam “mon” aneuk mit cut. Na dua go geutume peuleumah hayeu bak aneuk malang nyan. Lheuh nyan puteh tapak geuplung.\nMeunankeuh awai calitra keujadian dugaan Has nyang ditudoh geurudhok “mon” aneuk mit saboh gampong ngon apa tuha nyan. Ureung agam be balsem nyan, Seulasa (18/6/2019) nibak poh 13.30 WIB diintat uleh wareeh jih u kanto polisi di Cot Buket, Peusangan, Bireuen.\nKapolres Bireuen AKBP Gugun Hardi Gunawan SIK MSi melalui babah Kasat Reskrim Iptu Eko Rendi Oktama SH, geupeugah, but ayeb nyan dipubut uleh Has ateuh tuboh aneuk inong umu 11 thon, nibak wate teungoh dimaen lam blang.\nTeuka bak teungoh blang, Has dipakat aneuk cut nyan maen “balap guda”. Has jeut keu joki, aneuk nyan jeut keu guda. Keujadian nyan nibak buleun limong nyang ka leupah, thon 2019. Rupajih, nyan kon le sigoe. Na dua go ditume giduk aneuk nyan oleh apa tuha nyan.\nMeuban meugah Has ka “dipajoh” aneuk mit, sigra apa nyan dibuka silop diplung meuasap. Puteh tapak dipeutak hana meuho rauh.\n“Dua go minggu kamoe seutot, hana meuho diplung,”kheun Rendi Oktama lam basa Indonesia.\nPolisi pih hana dipiyoh. Diimbau bak wareeh Has, supaya agam nyan teubit dari teumpat diindap dan dijok droe bak polisi. Rupajih imbauan nyan manjur. Sigra lheuh nyan Has diintat uleh wareeh jih bak kanto polisi Pospol Kutablang, Bireuen. Nibak polisi Has ka dimeungaku ka dipeulaku aneuk mit cut.\nJino ureung tuha hana tuho nyan ka dipeuaman nibak Polres Bireuen.


“Injil” Barnabas Na Kheuen Saboh Keusaksian Peuleusu\nPandangan Le Seujana-Seujana\nNyang Karang Kitab Nyan : Sidroe Kristen Nyang Minah Agama Jeuet Keue Islam\nKeubiet Meulaen That Ngon Injil Kudus\n“Injil” Barnabas Na Kheueh Keusaksian Peuleusu Ateuh Al Qur’an\nA. Bahan Teula’ah Injil Barnabas Saboh Keusaksian Peuleusu\nOh ka lheueh teupeuteutab bahwa kitab nyang jipeugah sibagoe “Injil” Barnabas meubacut pih hana meukualitaih meunan cithana hubongan jih ngon Keukristenan. Sabab kitab nyan na kheueh keusaksian peuleusu keuhai Injil suci dan na kheueh saboh upaya keuteupeugah hai-hai nyang paleng keuliru keuhai agama Kristen. Lam hai-hai nyang le meutame lam kitab nyan, jai that meurumpok na keumirepan jih ngon agama kitab Al Qur’an nyang jituleh le Museilma, na kheueh sidroe manusia galak meusulet, atawa nyang jikarang le Al-Fadhl bin Rabi. Kitab nyang ji peusadeue ngon Barnabas atawa nyang jipeusangkot ngon Barnabas nyoe jiteujeumah u lam basa Arab le Dr.Khail Sa’adah nibak seunalen lam basa Inggreh nibak thon 1907 keuteupunoh nyang geulakee le Sayyed Muhammad Rasyid Ridha, sidroe ureueng nyang peudong atawa peuteubit majalah Al Manar. Hainyoe jitulak sipeunoh jih le ureueng-ureueng Kristen sabab teujeumah nyan na kheueh saboh hai keuteupeu leusu seujarah/ naskah.\nAwaknyan nyang teurimong na kheueh saboh sekte Muslem. Awaknyan jipubuet lageenyan ngon saboh alasan nyang leumpah seudeuhana sabab jeumba-jeumba nyang na lam kitab nyan teudulong peue nyang geupeugah keuhai Almaseh bahwa Gobnyan hana teusaleb. Teuma ngon cara Yahuza (Yudas) nyang khianat nyan geupeusaban hi/rumah geuh ngon Gobnyan/Isa. Nyan kheueh keugeunan toe Isa.\nSeujana-seujana nyang geutilek ngon that-that ate-ate keuhai masalah nyoe ngon saboh pakat nyang bulat bahwa kitab nyoe, nyang jipeusangkot ngon Barnabas hantom na sigohlom abad keue 15. hai nyoe teuka rab 1500 thon oh ka lheueh Barnabas meuninggai donya. Seukira jih kitab nyoe jeuet teupeuguna nibak priode nyan, ngon nyan teuma seujana-seujana Muslem lagee At Tabri, Al Baidhawi, meunan cit ngon Ibnu Kathir ka teuntee hana muecre bre nibak keumalon gobnyan ubak ache nibak meuninggai Almaseh, dan keuhai meuturi ubak sidroe ureueng nyang jipeugah ka teusaleb keugeunantoe gobnyan (Isa).\nMeunyoe tapeusahoe ngon tulehsan-tulehsan Muslem lagee, “GoldenPasturcs”(meurabe Meuh) le Al Mas’udi, “The Beginning and the End” (Awai ngon akhe) le Imeum ‘Imad-ud-Din, meunan cit “Ibrizi’s Version” (Versi Ibrizi) le Ahmad Al Magrizi, tanyoe jeuet takalon bahwa seujana-seujana nyang meugah ngon meusyeuhu nyoe geupeugah lam karya-karya gobnyan nibak tulehsan geuh, bahwa Injil ureueng Kristen nyang geutulah le peuet droe nyang tuleh Injil, na kheueh Matius, Markus, Lukas dan Yahya. Le Al Mas’udi geutuleh lagee nyoe:\n“Kamoe ka kamoe peugah nan-nan bandua blaih droe meunan cit ban tujoh ploh droe mured-mured Almaseh, keuhai meusiprek awaknyan bansaboh naggroe, meunan cit haba-haba laen jitamong cit ubak buet dan teumpat teupeukubu awak nyan. Nyang tuleh ban peuet boh kitab Injil jitamong cit Yahya ngon Matius, na nibak badua blaih droe nyan, teuma di Lukas dan Markus na teuma nibak ban tujoh ploh droe mured nyan.”\n(Al Tambih wal Usharaf, bak leuen 136).\nMeunyoe tanyoe takalon nibak naseukah-naseukah kuno (tuha) nibak Alkitab, jioh u likot nibak watee sigohlom Islam ngon masa watee teuka Al Quran teutunyok ngon deuh that lom teusaksi ngon trang that keubeunaran Alkitab, ngon nyan teuma tanyoe hana tateume peue nyag jipeugah Injil nyang jihubong ngon Barnabas. Dan meunan cit hana teuma tepeugah nibak dafeutar asoe nibak kitab-kitab nyang teupeujeuejeuet keue Alkitab lagee toh nyang ka jipeusiab le peumimpen peumimpen geureja.\nSaboh teutilek nibak seujarah teutunyok bahwa naskah aseuli nibak “Injil” peuleusu nyoe teuka phon that bak thon 1709 lam barang atra Craemer, sidroe peunaseuhat Raja Prusia. Naskah nyoe teujok nibak gobnyan laju jikeubah bak saboh Pustaka Wina nibak thon 1738, banmandum seujana nyang seulidek atra nyan laju geucetet bahwa sinalob kitab nyoe teupeuget nibak gaya Timu dan na catetan bak bineh lam basa Arab. Nibak teu-ujoe keureutaih jih meunan cit daweuet nyang jipeuguna keue nyan, deuh teukalon bahwa nya teutuleh nibak abad keu 15 atawa keu 16.\nSeujana Inggreh, Dr.Sale geupeugah bahwa gobnyan geuteumekitab nyoe lam basa Spanyol nyang jituleh le sidroe ureueng Ukraina nyang nan geuh nakheueh Mustafa Al Arandi nyang geuklem ka geuteujeumah nyan basa Italia. Nibak haba phon bak seunalen na jipeugah bahwa sidroe biarawan nyang nan jih Marino nyang rab that ngon Paus Sixtus bak siuroe nibak thon 1585 jijak kunjong ubak perpustakaan Paus laju geuteume saboh surat nibak St.Irenacus nyang kritek Rasui Paulus dan dasai nibak kritek jihnyan na kheueh ubak Injil Barnabas. Oh lheuehnyan Marino meuheuet ngon teuga that mangat jiteume atawa beujiteume Injil nyan.\nBak Siuroe gobnyan meurumpok ngon Paus Sixtus V lam pustaka , dan watee awaknyan geumarit-marit, Paus teuh-eh. Laju le biarawan nyoe jipeuguna watee nyang na nyan. Laju jimita buku nyan, laju jiteume, lheuehnyan laju jisom lam sapai jaroe bajee jih. Gobyan na lam putaka nyan sampoe Paus jaga nibak eh lheuehnyan jitinggai teumpat nyan hana tuwoe kitab/ buku nyang ban jicok nyan jiba sajan. Bahpih meunan, tieb-tieb ureueng nyang beuet kitab St.Irenacus hana jiteume peutunyok keuhai kitab injil barnabas meunan cit ha kritek lam hi peumantong nyang jituju ubak Rasui Paulus.\nBeutoi na saboh fakta nyang hase teuteupeue le tieb-tieb ureueng. Na teutuleh lam kitab kisah Rasui-rasui bahwa Barnabas keudroe musajan-sajan ngon Paulus Simantong Paulus geuseumeubeuet Injil di Yerusalem, Antiokia, ikonium, Listera dan Derbe. Meunan cit Barnabas geuseumeu beuet Injil meusajan ngon aneuek keumuen gobnyan di pulo Siprus. Hainyoe jeuet teukalon bahwa Barnabas kheueh sidroe ureueng meuiman ubak Injil meunan cit bak Saleb nyang geupeu sampoe le Paulus, Markus meunan cit Rasui-rasui laen dan jeuet teupeu paneuk lageenyoe lam saboh kalimat paneuek. Almaseh ka meuninggai bak kayee Saleb na kheueh sibagoe keurebeuen nyang teuteuboih keue desya-desya donya dangeubeudoh lom teuma bak uroe nyang keu lhee tujuan jih keutepeu beutoi keue mandum ureueng nyang peucaya. Saba Injil Barnabas geusanggah hainyan atawa keudasai nibak keunyataan nyoe, le nyan, bukeuti jih pih ka trang that bahwa kitab nyan na kheueh peuleusu.\nPadub-padub droe seujana geuanggab bahwa nyang tuleh Injil Barnabas na kheueh biarawan Marino Keudroe, oh lheueh gobnyan geutamong lam agama Islam geugantoe na Mustafa Al-Arandi. Seujana-seujana nyang laen keubiet geupateh bahwa versi Italia nyoe kon keueh kopi nyang phon sabab jiteujeumah nibak basa Arab sibagoe nyang aseuli. Sabab teib-teib ureung nyang beuet Injil laju jiduga sibagoe Injil Barnabas jeuet teusada bahwa nyang tuleh nyan na saboh peungeutahuan Al-qur’an nyang luwaih lom rab banmandum asoe jih na kheueh hase teujeumah seucara hurufiah nibak ayat-ayat Al-qur’an. Na sidroe sagai nyang na lamkawan laen nyang geupateh ubak nyoe na kheueh Dr.white, nibak thon 1784.\nPeue mantong pandangan le seujana-seujana ih singoh teuma, nyang pasti na kheueh bahwa kitab nyoe jipeusangkot seujarah Isa Almaseh lam saboh ragam nyang saban hi jih ngon Al Qur’an teuma meulaen that ngon asoe Injil nyang beutoi. Hainyoe jiba geutanyoe keutapeu yaken bahwa nyang tuleh nyan na kheueh sidroe Kristen nyang oh dudoe jituka agama jeuet keue ureueng Islam. Lagee nyang takalon lam padub-padubboh cuntoh dimiyueb nyoe:\nNa meuteume peutunyok nyang jipeuleubeh-leubeh Nabi Muhamad nibak Isa.\nLaju jituleh disinan sang-sang Isa geupeugah lageenyoe:\n“Dan watee ulon ka muphon ubak gobnyan, jiwalon ka punoh ngon hiboran sira geupeugah, ‘Oh Muhammad, seumoga Allah na meusajan droneueh, dan mudah-mudahan Gobnyan geupeujeuet ulon layak keuteubuka taloe sipatudroneueh sabab meunyoe ulon trok ubak nyoe, ulon teuma jeuet keusidroe nabi nyang rayeuek dan siroe ureueng nyang Kudus di Keue Po teu Allah”(Injil Barnabas 44 alinea 6). Meunan cit geupeugah lom lageenyoe.\n“Dan Isa geupeugah, bahpih ulon hana patot lon buka taloe sipatu gobnyan, ulon ka lon teurimong anugeurah ngon karonya” (Injil Barnabas 97 alinea 1) kitab nyoe asoe jih paih that lagee ungkapan-ungkapan Muslem awai (kuno) Isa geujaweueb, “Nan nibak Meusias nyan na kheueh teupujoe”, sabab Allah keudroe nyang jok nan nyan watee Gobnyan geucebta dan geujok nan nyan, watee gobnyan geucebta Roh geuh, dan geukeubah gobnyan lam keumuliaan syeurugawi dan geupeugah, “Oh, Muhammad, preh kheueh sabab deumi droneueh, Ulon keuneuk cebta syeuruga donya, dan mandum makheulok nyang ulon jok ubak gata, ngon nyan, barang sigaoe nyang jibri beureukkat gata, ureueng nyan meuteume beureukat dan barang sigasoe nyangkutok gata ureueng nyan pih jiteuri mong kutok. Watee ulon ku kirem gata u lam donya nyaoe, ulon teuma lon peujeuet gata sibagoe meuneuyue ulon mangat jeuet seulamat, dan tutoe haba gata jeuet keubeutoi. Langet ngon bumoe teuma hancoe sampoe abeh, teuma keupeucayaan gata (agama) gata hantom na hancoe. Muhammad na kheueh nyang geubrie beureukat. Oh lheuehnyan ureueng-ureueng seucarameusajan-sajan dibeuot su jih manyang-anyang sira jipeugah, “Oh Allah, kirem kheueh bak kamoe peusuruh Droneueh. Oh Muhammad, teuka kheueh bubagih keuneupeu seulamat donya.” (97 Alinea 9:10)\nDan watee Nabi Adam geubeudoh laju geudong geukalon saboh tulehsan meucahya lagee mata uroe beungoh (surya), dan su jih lageenyoe, “Hana ilah laen seulaen Allah dan Muhammad na kheueh meuneuyue Gobnyan (Allah). Lheuehnyan Nabi Adam geupeuhah babah geuh sira geupeugah, ‘Ulon lakee teurimon gaseh bak Droneueh, Oh Tuhan Allah lon, sabab Droneueh ka neutem ulon. Teuma peugah kheueh ubak ulon ya, Allah, peu meukeusut nibak tutoe haba nyoe, “Muhammad na kheueh meuneuyue Allah” (39 alinea 3). Allah geujaweueb.\nSeulamat ka trok hamba Lon Nabi Adam. Sikeubiet jih Ulon peugah ubak gata, ‘Bahwa gata nakheueh cebtaan Ulon nyang phon nibak mandum makheulok”. Hai nyang gata ngieng nyoe na kheueh aneuek gata nyang teuka lam donya teuma. Jihnyan jeuet keue meuneuyue Ulon keue awaknyan nyang ka Ulon cebta banmandum nyan. Watee jihnyan teuka, gobnyan teuka geubrie trang keu donya, nyang toh jiwa gobnyan kana lam syeuruga 60.000 thon sigohlom Ulon cebta peu-peuman tong nyang na. Nabi Adam geujaweueb: Oh, Tuhan Neujok kheueh tulehnsan nyoe bak gukee jaroe lon, dan Allah laju geutuleh tulehsan bak inong Nabi Adam. Hana Allah laen seulaen Allah dan nibak inong jaroe wie Nabi Muhammad na kheueh meuneuyue Allah (39:14-26).\nPo teu Allah geusurot laju, dan Malaikat Mikhail geu-use awaknyan (Adam ngon Hawa) jiteubiet lam taman Syeurga. Watee Nabi Adam geupaleng u likot, laju geukalon tulehsan bak uleue. Hana ilah laen seulaen Allah dan Muhammad na kheueh meuneuyue Allah! Le sababnyan gobnyan geumoe sira geupeugah, “Seumoga hasinyoe jeuet keuridha nibak Allah. O Muhammad teuka kheueh beubagih dan peuseulamat kheueh kamoe aloh alah nyoe” (41 alinea 14).\nPeunyataan-peunyataan nyoe leubeh leubeh get nibak tutoe haba meunan cit roh jih deungon tulehsan-tulehsan Muslem awai (kuno) lagee “Al-Ithafat Al Saniyya bil Ahadith Al-Qudusiyyah” dan “Al-Anwar Al-Muhammadiyah Minal Mawahib Al Laduniyyah” dan “Al Isra Mu’jizat Kubra,” dan laen-laen.\nKeubiet jai leumpah na bukeuti peuleusu nyang teutunyok ubak nyang tuleh Injil Barnabas hana hubongan jih meubacut pih ngon Rasuie-Rasui Almaseh aatawa ngon mured-mured Gobnyan nyang tuleh kitab Injil Gobnyan dimiyueb illeuham Roh Kudus. Di miyuebnyoe kamoe peutron padub-padub boh bukeuti nyan.\nBukeuti phon na kheueh keuhai hana jiteupeue nyang tuleh nyan (Injil Barnabas) keuhai ileume bumoe Palistina meunan cit ngon neugahra bak teumpat teujai kisah-kisah nyang sifeuet jih agama nyan. Gobnyan geupeugah, “Isa geujak u laot Galiles, dan geuek lam saboh peuraho geumeulayeue u banda gobnyan Nazaret; bak wateenyan teuka kheueh angen badee lam laot, sampoe peurahoe nyan nyan rab karam”(20 alinea 1). Ka treb that teuteupeue ngon paih that bahwa Nazaret na jih ateuh buket di Galilea dank on saboh banda bak bineh pante, lagee nyang geupeugah le tukang nyan. Nibak teumpat nyang laen gobnyan geupeugah lom, “Ingat kheueh Allah ka geupeutakeudi keuteupeu hanco Nineveh, sabab gobnyan hana meurumpok meusidroe pih lam banda nyan nyang takot ubak Allah. Allah laju geutawok Nabi Yunus laju geukirem u banda nyan, rupari gobnyan geupeuplueng droe u Tarsus sabab takot ubak peunduduek disinan, le sababnyan kheueh Allah geutiek gobnyan lam laot, lheuehnyan laju ji’uet le eungkot laju jiulee rab ngon Nineveh” (63 alinea 2). Bainyoe ka trang that ngon teuteupeue ngon jeulaih bahwa banda Nineveh na kheueh ma banda nibak keurajeun Asyur dan teudong banda nyan ateuh rot jak blah timu krueng Tigris ateuh saboh pintoe teubiet (geureubang) nyang teuturi ngon nan Al Khist le sababnyan banda nyoe hana teuduek di Timu Teungoh lagee nyang geupeugah le tukang tuleh nyan.\nKeudua, ngon hana muphom jih tukang tuleh nyan keuhai seujarah udeb Isa Almaseh. Nibak pasai lhee nibak Injil nyang peuleusu nyan, na teutuleh lageenyoe, “Watee Isa lahe, Pilatus na kheueh Gubernur, nyang meujabat ulee agama nan geuh Ananias dan Cayaphas”(3 alinea 1). Hainyoe meubacut pih hana beutoi sabab Pilatus jeuet keu Gubernur phon thon 26 trok thon 36 Masehi. Ananias geumat sibagoe ulee agama thon 6 Masehi dan Cayaphas 8 s/d 36 Masehi. Nibak pasai 142 alinea keudua bak bagian teungoh jituleh bahwa Mesias hana teuka nibak keuturonan Nabi Daud teuma na kheueh nibak keuturonan Nabi Ismail dankon ubak Nabi Ihaq. (124:14). Nyoe na kheueh salah nyang paleng rayeuek sabab soe mantong ureueng nyang beuet silsilah Isa lam Injil nyang seujati (beutoi) deuh geukalon bahwa silsilah nyan, meunurot asoe, gobnyan meuasai nibak keuturonan Nabi Daud, nibak sukee Yehuda.\nKeu lhe peungarang kitab nyan jipeutamong teuma kisah-kisah nyang meubacut pih hana meu ukeue bak agama Kristen. Kutepan-kutepan nyang teupeugah lom nyoe na kheueh cuntoh nibak kisah-kisah nyan. “Laju feureuman Allah ubak peuikot jen, ‘Meutobat kheueh gata dan meusyhadat kheueh ubak Ulon sabab Ulon kheueh nyang cebta gata’. Awaknyan jijaweueb, ‘kamoe ka meupaleng niba kamoe pubuet sujud ubak Droneuueh, sabab Droneueh hana ade, teuma nyang ade na kheueh Jen meunan cit hana meudesya dan gobnyan na kheueh Tuhan kamoe. ‘Oh lheuehnyan Jen laju jijak sira euludah bak tanoh bumoe nyan Malaikat Jibrail laju geucok geubeuot ludah nyan meusajan ngon tanoh bacut, jinoe manusia kana pusat bak pruetjih”(35 alinea 9,10,12).\nIsa geubalah, “Sikeubiet jih ulon peugah ubak gata, ulon weueh ubak Jen, watee lon teupeue keuhai gata rhot; dan ulon weueh keue manusia nyang jigoda ledesya. Le sababnyan ulon ka meudoa dan puasa ubak Allah tanyoe nyang meututoe ubak ulon ngon peurantara Malaikat Gobnyan Jibrail, ‘Peue kheueh nyang gata lakee wahe Isa, dan peue kheueh nyang gata mohon?’ Laju lon jaweueb, ya Allah, Droeneueh neuteupeue keuhai desya nyang teupeusabab le Jen dan rot jigoda sabe nyan jai that nyang ka binasa, geuhnyan na kheueh cebtaan Droeneueh; le sabab nyan lon lakee amphon ubak Droneueh peuamphon kheueh awaknyan ya Tuhan. Laju Allah geujaweueb, Wahe Isa, ngieng kheueh, Ulon Kutem peuamphon jihnyan, ngon syarat meunyoe jihnyan jipeugah, ‘Allah Tuhan lon, ulon ka meudesya, brie kheueh amphon nyan keue ulon, dan uon teuma lon peuamphon jihnyan dan lon jok pulang ubak teumpat duek jih yoh awai. Kheuen Isa, ‘Watee ulon deungoe nyoe, Ulon keubiet galah that ate lom peucaya bahwa ulon ka lon peuget peudame nyoe. Le sababnyan ulon tawok Jen, dan jihnyan jitanyong, ‘Peue nyang haroh ulon pubuet keu droneueh, O Isa?” Laju Lon jaweueb, ‘ gata teuma tapebuet keudroe teuh keudroe, O Jen, sabab ulon hana galak keubuet gata, teuma deumi keuget gata nyang kheueh ulon hoi gata.’ Laju le Jen nyan jibalaih, ‘Meunyoe Droneueh hana meuheuet ubak nyang ulon tulong, meunan cit ulon hana teuma lon harok ubak nyang gata meuheuet atawa ubak sinulong gata; sabab ulon leubeh mulia nibak gata. Gata hana patot keugata peutimang ulon, sabab gata na kheueh asai nibak abee dan ulon nyoe na kheueh asai nibak roh” (51 alinea 2-7)\nHana ureueng nyang meupikeran seuhat nyang jitem ngon jipateh bahwa kisah tahyul nyoe asai jih nibak Injil nyang geuileuham le Po teu Allah. Phon that, sabab Allah hana geutem ubak Jen watee Jen nyan rhot dan geuboh nibak Gobnyan na. Hainyoe pih hana sapeue kheun ngon keusucian Po teu Allah nyang illahi nyan keuteupeugah peudameian ngon Jen. Keudua, phon awaikon Almaseh, ka geutamong lam mideun prang ngon ikeub hantom na geumeudame atawa geupeu taloe droe ngon Jen. Alkitab na teutuleh lageenyoe: “Soe mantong nyang teutab jipubuet desya nibak awaiphon. Keunyoe kheueh. “Soe mantong nyang teutab jipubuet desya, jihnyan asai jih nibak Iblih, sabab Iblih jipubuet desya nibak awai phon. Keunyoe kheueh Aneuek Allah geupeugah droe Gobnyan mangat Gobnyan geupeubinasa buet-buet Iblih nya”.(1 Yahya 3:8)\nLhee nibak muprang jihnyan ngon Almaseh, Jen hana jijeuet jipeugah bahwa jihnyan leubeh hayeue atawa leubeh hebat nibak Almaseh. Teuma dilikotnyan, lamkawan ureueng rame di Kapernaum watee gobnyan geupeurintah mangat jiteu bit lam tuboh sidroe-droe ureueng, ngon sun yang teuga laju jipeugah.\n“He, gata Isa ureueng Nazaret, peue urosan Droneueh ngon kamoe? Droneueh teuka keuneuk peubinasa kamoe? Ulon kuteupeue soe Droneueh ngon kamoe? Droeneueh teuka keuneuk peubinasa kamoe? Ulon kuteupue soe Droneueh nyan , Nyang Kudus teuka nibak Allah’. (Lukas 4:34).\nNgon lageenyan kana saboh keupastian nyang muteulak bahwa nyang tuleh Injil Barnabas nyoe na kheueh sidroe Muslem, soe mantong ureueng nyang jibeuet Injil Barnabas nyoe ngon ate-ate punoh seulidek laju meuteume jai that ajaran-ajaran Islam lam nyan.keu phon, kitab nyang meuasoe kisah nyang rabsaban ngon Almaseh. Bak pasai 112 teutuleh, “Teupeu kheueh, oh Barnabas, kon le sabab nyoe kheueh ulon haroh beuate-ate. Sidroe lamkawan mured lom jikhianat Lon keue 30 ploh keupeng peng pirak. Seulanjut jih Ulon yaken that bahwa ureueng nyang teuma jipubloe Ulon jihnyan jipoh mate ngon nan Ulon, sabab Allah teuma geubeu ot Ulon nibak lam bumoe nyoe, lheuehnyan teuma geu-ubah hi peukhianat nyan la gee nyan bagoe, le sababnyan teuma, tieb-tieb ureung jipateh jihnyan Ulon. Meunyoe jih nyan mate jirasa saboh mate nyang paleng brok. Ulon teuma teutab lam nodapadu-padu na treb donya nyoe, teuma wate atawa meunyoe Muhammad Peusuroh suci Islam po teu Allah nyan teuka, nan brok nyan geubeuot” (112 alinea 4 bagian teungoh).\nKisah nyoe paih that ngon peulajaran Islam nibak abad teungoh. Keu dua, na saboh peundapat nyang khong that bahwa Alkitab ka jiseuleweng. Lam pasai 12 teukuteb lagee nyoe bahwa seukira jih keubeunaran nyan gohlom teusampoh nibak kitab nabi Musa ( Kitab Torat ) , Allah hana geubri babak Nabi Daud nyan gohlom teupeukutoe, Po teu Allah gohlom geujok kitab Injil ubak Ulon sabab Allah Tuhan tanyoe hana meu-ubah metutoe saboh amanat keubanmandum manusia. Le sababnyan meunyoe meuneuyue Allah nyan teuka, gobnyan teuma keugeupeu murnibanmandum hai-hai nyang ka jipeukutoe ki tab lonnyang ka geupubuet le ureueng-ureueng hana meuiman” (alinea 5).\nPeutanyaan nyoe saboh hujatan ateuh keubsahan Alkitab,dan hana mungken meuasai nibak Almaseh, nyang meufeureuman, “Langet ngon Bumoe teuma jijak (gadoh) teuma tutoe haba Lon hana gadoh’ (Mat.24:35).\nNibak awaiphon ka lheueh lon peugah bahwa kitab nyang jipeuhubong ngon Barnabas na kheueh saboh keusaksian peuleusu ateuh Injil sabab banmandum asoe jih meulaen atawa meuteutang ngon Injil. Dimiyueb nyoe peugah padub-padub boh bagian nyang na meuteume lam Injil peuleusu nyan, nyang teuma bak gileran jih na kheueh saboh keusaksian peuleusu ateuh Al Qur’an :\nTeuma Yusuf laju geujak nibak Nazaret, saboh banda di Daerah Galilea ngon Maryam peurumoh gobnyan nyang teugoh mume…mangat meuhase teudafeutar nan lagee nyang ka geudekrit le Caiser, watee Yusuf ka trok Betlehem, sabab banda nysn ubit, dan siladum nibak awaknyan meurasa aseng disinan, awaknyan hana meuteume teumpat, le sababnyan gobnyan geucok teumpat eh atawa teumpat mudom nyang na di luwa banda bak saboh jamboe nyang teupeuget keue teumpat meuceue tukang-tukang meurabe. Teungoh Yusuf tinggai disinan, gobnyan laju hana meuteume teumpat, le sababnyan gobnyan geucok saboh teumpat-teumpat disinan, trok kheueh watee jih Maryam keuneuk peulahe aneuek. Inong dara peurawan nyan jikeulileng lecahya trang nyang luwabiasa, sira geupeulahe aneuek agam geuh ngon hana geurasa saket” (3 alinea 2 bagian teungoh :3:5-10).\nSeudangkan asoe Al Qur’an teupeubeutoi bahwa Maryam geurasa saket watee geupeulahe aneuek lagee inong laen-laen saket watee jipeulahe aneuek, sabab geupeugah, “Keumuliaan Maryam mume nyan, laju gobnyan geuminah bak teumpat nyang jioh. Lheuehnyan geumeu ceue bak bakkuruma, sabab saket geupeulahe aneuek, gobnyan geupeugah, ‘Aduhai seukira jih, mate kheueh ulon sigohlom nyoe dan na kheueh ulon nyang jipeutuwoe” (surat Maryam : 22:23).\n“Ceulaka keudonya nyoe, sabab hainyan pasti teuma meuteume seksa hana putoh-putoh. Oh umat manusia beudeubah/paleh, sabab Allah ka geupileh gata sibagoe sidroe aneuek dan geukeubah gata lam Syeuruga, bak wateenyan gata. Ureueng meupaloe le jigrak le Jen ka jitamong lam hai nyang hana geuridha le Allah dan ka teutiek teupeuteubiet lam Syeuruga.” (102 alinea 6).\nSeudangkan Al Qur’an geukalon keuhai keubapaan Allah na kheueh sibagoe hujatan, patot meuteume hukoman lam nuraka. Gobnyan geupeuteubiet su atawa geupeugah sibagoe peuingat ubak ureueng-ureueng nyang peugah Allah nyan na aneuek”. (Surat Al-Kahfi 4).\n“Bah kheueh sidroe agam phuih ngon sidroe inong nyang geubrie karonya le Allah keujihnyan dan bah kheueh jihnyan tuwoe keue inong laen”(116:18).\nTeuma lam Al-Qur’an geupurunoe Poligami (jeuet meukawen leubeh nibak sidroe inong). Deungon su ayat Al-Qur’an lagee nyoe:\n“Meukawen kheueh gata ngon inong-inong nyang get nibak gata dua, lhee atawa peuet droe. Teuma, meunyoe gata takot, bahwa hana ek gata peusaneuet sampoe ade meukawen kheueh ngon sidroe inong mantong atawa namiet-namiet nyang na bak gata…” (Surat Al-Nissa’3).\n“Watee Allah geucebta manusia nyan ngon keubeusaran Gobnyan mangat jihnyan jeuet jiteupeue bahwa Allah hana peureulee manusia, lagee sidroe raja nyang geujok beubaih atawa geupeu beubaih namiet-namiet gobnyan sibagoe teutunyokubak ate geuh murah mangat namiet-namiet geuh leubeh lom jicinta gobnyan…” (155 alinea 6).\nHainyan meuteunang/meulaen ngon Al-Qur’an nyang geupeugah lagee nyoe:\n“Tieb-tieb manusia, kamoe ikat useha jih (amai jih) bak maseng-aseng keududukan jih”(Surat Al Isra’13). Tafeuse Al Jalalayn, ngon geukuteb Muhajid sibagoe sumber ngon peukong, geupeutrang ayat nyoe lagee nyaoe: “Hana meusidroe pih nyang lahe hana meusion keureutah nyang teusangkot bak tajeu jih atawa teutuleh peue kheueh jihnyan mangat atawa sosah”\n“Oh lheueh meuneuyue Allah nyang geupeugah, ‘O allah, na lamkawan ureueng-ureueng meuiman nyang kana lam nuraka 70.000 yhon. O Allah, dipat kheueh kira amponan Droneueh nyan? Ulon lakee bak Droneueh ya Allah, mangat Neupeubebaih awaknyan nibak azeub-azeueb pedeh nyan. Laju Allah geupeurintah bak 4 droe Malaikat geunaseh Allah mangat awaknyan geujak u nuraka mangat geupeuteubiet tieb-tieb ureueng nyang ka jitamong lam aqidah Meuneuyue Gobnyan dan geupimpen lam Syeuruga”(137 alinea 1-2).\nAyat nyoe meuteuntang/meulaen ngon Al-Qur’an nyang that-that geubantah ubak teulakee amphon, sabab na teutuleh lagee nyoe:\n“Sikeubiet jih Allah geukutok ureueng-ureueng kafe (kaphe) dan geukeubah keu awaknyan apui nyang hu meuh’ab-h’ab (Nuraka) dan awaknyan tinggai keukai lam apui nuraka nyan siumumasa, awaknyan hana meuteume wali meunan cit hana teuma nyang tulong”(Surat Al-Ahzab 64-65).\n“Isa geuaku dan geupeugah keuhai nyang beutoi, ‘Ulon kon Masiah nyan’. Awaknyan jipeugah, “Peu kheueh droeneueh Eliyah atawa Yeremiah, atawa sidroe lamkawan nabi-nabi yoh masa ilee?’ Jaweueb Isa, ‘Kon”. Laju jikheun le awaknyan, “Soe kheueh gata? Peugah kheueh mangat kamoe jeuet kamoe peugah keusaksian ubak ureueng-ureueng nyang jikirem bak kamoe?’ Jaweueb Isa, ‘Ulo na kheueh saboh sun yang teumawok bansigom Yudea, dan teudumpek, ‘Peusiap kheueh rot keue Meuneuyue Allah nyan” (42 alinea 2-5).\nAl Qur’an geupeugah, (Ingat) kheueh watee malaikat geupeugah. ‘Ya, Maryam, sikeubiet jih Allah geujok haba mangat ate ubak gata ngon kalimat nibak gobnyan, (na kheueh sidroe aneuek), nan geuh Almaseh ‘Isa aneuak Maryam nyang na nibak gobnyan keubeusaran phon lam donya sampoe akhirat dan Gobnyan pih jitamong ureueng nyang paleng rab ngon Po teu Allah” (surat Ali Imran 45). Peueh kheueh mantong na lam keunyataan jih, saboh keusaksian peuleusu nyang lawan Injil ngon Al Qur’an nibak Injil Peuleusu Barnabas nyoe? Mantong na sidroe Muslem nyang geupateh keuhai kitan Barnabas nyoe peuleusu lom geupateh bahwa Mesias nyan na kheueh Muhammad aneuek Abdullah dank on Isa aneuek Maryam.\nMeubahgia Kheueh Ureueng Nyang Deuek Dan Grah Ubak Nyang Beuna Sabab Awaknyan Teupuphiuh Teuma\nAppendix A. Bahan Teula’ah Injil Barnabas Saboh Keusaksian Peuleusu\nPakriban peundapat le seujana-sejana oh ka lheueh geutilek ngon ate-atekeuhai na jih Injil Barnabas?\nPajan phon teuka Injil, Barnabas nyan?\nPeue bukeuti nyang teupeukong bahwa Injil Barnabas baroe na oh ka lheueh abad keu 15?\nMeunurot nyang geutilek le seujarah dipat phon that naseukah aseuli Injil Barnabas meuteume?\nPakriban pandangan Dr.White keuhai nyang tuleh Injil Barnabas ? cuba peutrang!\nSoe kheueh nyang sikeubiet jih nyang karang Injil Barnabas nyan?\nCuba jok padub-padub cuntoh nyang jeuet keubukeuti bahwa Injil Barnabas jituleh le sidroe ureueng nyang meuagama Islam!\nMeunyoe teuseulidek ngon ate-ate peu-peu nyang jipeugah lam Injil Barnabas, trok kheueh laju ubak keuputosan bahwa asoe jih leubeh rab ubak tuleh-tuleh san toh?\nPeue kheueh na hubongan nyang tuleh Injil Barnabas ngon rasui-rasui atawa mured Almaseh?\nCuba jok lhee boh bukeuti nyang teupeugah bahwa nyang tuleh Injil Barnabas hana hubongan jih ngon rasui-rasui atawa mured Almaseh!\nKuteb kheueh padub-padub boh bagian nibak Injil Barnabas nyang sikeubiet jih na kheueh keusaksian peuleusu ateuh Al-Qur’an!\nPeue kheueh keusimpolan keuneu lheueh keuhai Injil Barnabas?


2 Samuel - Aceh Bible - Old Testament / 2Samuel-17\nHana treb teuma óh lheueh nyan, Ahitofel jipeugah lom ubak Absalom, "Neupeu idhin kheueh ubak ulôn mangat lôn piléh 12.000 droe. Eunteuk malam ulôn teuma lônjak tiyeub Nabi Daud.\n2 Gobnyan ulôn prang bak watée awaknyan teungoh hék dan ka rhot seumangat. Ulôn teuma lôn peukeujot gobnyan, akhéjih banmandum aneuëk buah gobnyan jipeuplueng droe. Dan Raja Nabi Daud mantong nyang ulôn poh maté.\n3 Teuma banmandum aneuëk buah gobnyan ulôn jok pulang ubak Teungku Amphon lagée dara barô jiwoe ubak lakoe jih. Bukon kheueh Teungku Amphon nyang lakée nyawöng sidroe ureuëng mantong? Seudangkan nyang laén hana teupeukaru."\n4 Naseuhat nyan jipandang gét that lé Absalom dan lé banmandum peumimpén Israel.\n5 Bahpi meunan Absalom jipeugah, "Tajak kheueh laju jinoenyoe hai Husai; jak tadeungoe pakriban peudapat jih."\n6 Bak watée Husai jiteuka jak meuhadab, Absalom jipeugah laju reuncana Ahitofel sira jipeugah lagée nyoe, "Peu kheueh taseutôt peue nyang ka geunaseuhat nyan? Meunyoe hán, cuba neubri usui nyang laén."\n7 Jijaweueb lé Husai, "Naseuhat Ahitofel goenyoe hana gét.\n8 Teungku Amphon pasti neuteupeue bahwa Nabi Daud dan aneuëk buah gobnyan na kheueh peujuang nyang pantang meunyeurah lom gagah beurani. Awaknyan beuhé lagée cagée inong nyang ka gadôh aneuëk. Lom teuma Nabi Daud nyan na kheueh sidroe tantra nyang ka jaithat peungalaman nyang hántom geumeudom meusapat deungon aneuëk buah gobnyan.\n9 Mungken nibak saát nyoe pih gobnyan teungoh geumusöm didalam saboh guha atawa di teumpat nyang laén. Lé sababnyan, meunyoe aneuëk buah Teungku Amphon geuprang lé Nabi Daud, dan na nyang maté, dan soemantong nyang jideungoe hainyan teuma jipeugah bahwa aneuëk buah Absalom ka teupeutaloe.\n10 Dan ureuëng-ureuëng nyang paleng beurani dan gagah peukasa lagée singa pi pasti teumakot. Sabab banmandum ureuëng Israel jiteupeue bahwa bapak Teungku Amphon na kheueh sidroe pahlawan, dan meunan cit deungon aneuëk buah gobnyan na kheueh peujuang-peujuang nyang gagah beurani.\n11 Lé sabab nyan, naseuhat ulôn lagée nyoe: Neujak peusapat kheueh laju banmandum ureuëng Israel bansaboh nanggroe, sampoe le jih na sidub ano dibinéh pasi. Laju Teungku Amphon keudroe kheueh nyang maju ukeue dalam mideuen prang dan droeneueh kheueh nyang jeuet keu panglima prang nyan.\n12 Geutanyoe teuma meurumpok ngon Nabi Daud dipat mantong gobnyan na, dan tanyoe prang gobnyan sigohlom gobnyan sada peue nyang ka teujadi. Hana meusidroepi nyang hase jipeuleuh droe, bah kheueh gobnyan meunan cit deungon aneuëk buah geuh.\n13 Meunyoe gobnyan geuplueng u dalam saboh banda, banmandum rakyat geutanyoe jicok laju bubena talo teumalo teujak ikat laju banda nyan dan ta seumpom u dalam barieh nyang paleng tô. Meusineuk batée pih hana nyang teutinggai di ateueh bukét nyan."\n14 Ban geudeungoe nyang lagée nyan lé Absalom dan banmandum ureuëng Israel jipeugah, "Naseuhat Husai leubeh gét nibak naseuhat Ahitofel." Keubiet, TUHAN ka geupeuteuntée keu geupeu bateue naseuhat Ahitofel nyang jroh nyan, mangat Absalom geuteurimong mala peutaka.\n15 Óh ka lheueh nyan Husai jilapor ubak Teungku Imeum Zadok dan Teungku Imeum Abyatar keuhai naseuhat Ahitofel dan naseuhat gobnyan keudroe ubak Absalom dan mandum peumimpén Israel.\n16 Kheun Husai, "Bagaih, neubri tée ubak Nabi Daud mangat bék geu mudom nibak teumpat teujeumeurang krueng di padang pasi. Gobnyan harôh deungon sigra geujeumeurang Krueng Yordan. Meunyoe hana, gobnyan dan banmandum pasokan gobnyan jipeuhanco."\n17 Bak watéenyan Yonatan aneuëk Abyatar dan Ahimaas aneuëk Zadok teungoh jipreh dan hana padubna jiôh ngon mata ié En-Rogel, nibak binéh banda Yerusalem. Awaknyan hana jijeuet jitamong u dalam banda sabab teumakot jingieng lé gob. Lagée nyang ka lazem, meunyoe na sidroe namiet ureuëng inong jijak peugah ubak awaknyan haba nyang harôh jipeusampoe ubak Raja Nabi Daud.\n18 Teuma bak gobnyan na sidroe aneuëk agam keubeutulan deuh jikalon awaknyan, dan hainyan jijak britée laju ubak Absalom. Lé sababnyan awaknyan bagaih-bagaih jijak sira jimusöm nibak rumoh sidroe peunduduek nyang na di gampông Bahurim. Binéh rumoh nyan na saboh mon ié dan awaknyan laju jitamong u dalam mon nyan.\n19 Peurumoh ureuëng po rumoh nyan laju jileueng siôn ija di ateueh babah mon nyan dan di ateueh ija nyang ka teuleueng nyan laju teuma jitabu aneuk gandom, akhéjih mon ié nyan ka hana leumah le.\n20 Ureuëng nyang jiyue lé Absalom laju trok ubak rumoh nyan dan laju jitanyong ubak ureuëng inong nyan, "Dipat deuh kah kalon Ahimaas dan Yonatan?" "Awaknyan banmantong geujeumeurang krueng," jaweueb ureuëng inong nyan. Awaknyan jimita laju ban dua droe aneuëk mudanyan, teuma hana meurumpok ngon awaknyan, laju jijakwoe kheueh awaknyan u Yerusalem.\n21 Ahimaas dan Yonatan laju geuteubiet dalam mon nyan, laju reujang-reujang geujak meurumpok ubak Raja Nabi Daud dan jilapor laju peue nyang ka geurasa nyan. Kheun awaknyan, "Ahitofel ka jibri naseuhat keu jijak prang Teungku Amphon. Deungon nyan phon saátnyoe tabeurangkat kheueh laju neujeumeurang krueng nyoe."\n22 Laju Nabi Daud dan aneuëk buah gobnyan geujeumeurang Krueng Yordan, dan trok u meurandeh jéh ka beungoh uroe.\n23 Bak watée Ahitofel ka jiteupeue bahwa naseuhat gobnyan hana jiseutôt lé Absalom, gobnyan laju jijak pasang peulana keuleudée jih dan jijakwoe laju u banda droe jih. Óh ka lheueh jipeubeuréeh banmandum urosan droe jih laju gobnyan jigantung droe, dan óh ka jeulaih jihnyan ka maté jitanom laju u dalam jrat nibak jrat-jrat keuluwarga droe jih.\n24 Nabi Daud ka sampoe ubak banda Mahanaim bak watée Absalom jijeumeurang Krueng Yordan, ji iréng lé dumna ureuëng Israel. (\n25 Absalom ka geuangkat Amasa jeuet keu ulée pasokan keugeunantoe Yoab. Amasa nyan na kheueh aneuëk Yitra ureuëng Ismail; mak jih nan geuh Abigail aneuëk Nahas, na kheueh syedara inong mak Yoab nyang nan ji Zeruya.)\n26 Absalom dan aneuëk buah gobnyan jipeudong khimah di tanoh Gilead.\n27 Bak watée Nabi Daud trok u Mahanaim, gobnyan laju jisambot lé Sobi aneuëk si Nahas nibak banda Raba di Amon, dan lé Makhir aneuëk Amiel nibak Lodebar, dan lé Barzilai nibak Rogelim di Gilead.\n28 Awaknyan laju jiba cambông, kuali dan tilam keu Nabi Daud dan aneuëk buah gobnyan, meunan cit jiba gandom, jeulai, teupông, gandom nyang ka lheueh teu cráih, kacang mirah, kacang mirah nyang rayeuk, meulisan, keuju, ulée susu dan meupadub boh bubiri. Awaknyan jiteupeu bahwa Nabi Daud dan aneuëk buah gobnyan teungoh deuk that, glaih ngon tou rukueng meutamah ngon hék sabab meuneujak nyang panyang di padang pasi.


Sharaf - Wikipèdia bahsa Acèh, ènsiklopèdia bibeuëh\nÈleuëmè sharaf (bahsa Arab: الصرف) atawa tashrèf (bahsa Arab: التصريف) na keuh salah saböh cabeuëng èleuëmè lam sasteura Arab, nyang meunyöe han ta kuasai èleuëmè nyöe han meuhasé meuphôm bahsa arab. Èleuëmè Tashréf geu umpamakan 'mak' bagi èleuëmè-èleuëmè lam bahsa Arab, seuhingga patôt na ungkapan: النحو اب علم العربية والصرف امها. Èleuëmè nahu bapak èleuëmè bahsa Arab, èleuëmè sharaf mak jih.\nSharaf areuti jih meupaléng atawa meu ubah, tashréf areuti jih peupaléng atawa peu ubah. Meunyöe meunan meukeuseued sharaf atawa tashréf disinöe nakeuh: "Ta peu ubah beuntuk saböh-saböh kalimat nibak asai jih keu padum-padum böh kalimat nyang ta peureulè". Lagè miseuë احسن (ahsana, areuti jih 'ka jipeujröh') jeuët keu يحسن (yuhsinu, areuti jih 'akan jipeujröh') atawa jeuët keu محسن (muhsin, areuti jih 'ureuëng nyang peujröh'), meunan chit bak kalimat-kalimat nyang la'én.\nPeureulè that beutateupeu le geu tanyo, nyang bahwasajih jeumulah harah-harah lam saboh-saboh kata lam Bahsa Arab paléng dit na lhèë boh harah jih lagè درس, نصر, حرم. Paléng le jeumulah harah jih 6 boh, miseuë إحرنجم إستخرج. . Teutapi huruf asai jih teutap lhè boh, nyang la'én nibak lhè nyan harah teunamah (hurôp tambahan) lagè إجتمع asai kalimat jih جمع, aléf ngon ta' nyan harah teunamah.\nHarah teunamah nyan le that fa'idah jih.\nGeurumpök nibak "https://ace.wikipedia.org/w/index.php?title=Sharaf&oldid=119402"


Azmi Abubakar April 02, 2012\nUjeun dari baroë hana lom pirang, tanoh Reubat kabéh meulangoë ngen ië. Nakeuh alamat Krueng ka beungeh, hana turi manok, hana turi iték. Nyang paleng sayang that ureung-ureung gampông, kabéh meleuhop asoe-asoe rumôh. Peumeurintah goh trōn jaroë, hana peu ta harap. Reubat beutōi-betōi saboh gampong nyang kureung gaseh peumeurintah. Hana di pakoë lam si klèp mata pih.\nNyak Leman geuduek meurana, hana le asoë rumôh ka di peuanyoet le ië. Nyak Leman sidroë aneuk piatu. Meuninggai ma watè lahè, hana soe hiroe. Teukeudi tuhan, Adoe ma geuh nyang tueng tém peulara. Seudangkan Ayah Nyak Leman keudéh u tanoh gayo geumeurantoë. Peudéh that udeep Nyak Leman.\nSeubagoë aneuk Reubat, nyak Leman udép lagè aneuk-aneuk laen. Teuma nyak Leman si droe ureung nyang hana meunoë-meudéh, hana roë ië mata geuh geujak ngen aneuk-aneuk kaya. Jeut takheun Nyak Leman teumasok aneuk jeumot, bah pih jak sikula ngen silop, kadang ngen leuwue-leuwue bukah laju.\nTép malam aneuk-aneuk tanôh Reubat jak beut, peudalam agama bak si droe Teungku, gobnyan ma’ruf ngen nan teungku di Kruëng, si droe Teungku rayek di tanoh Reubat. Nyak Leman that meusunggoh bak jak beut. Deunge peuneutoh Teungku di Krueng.\nThōen 1953 adalah thōen prang DI/TII teuka u nanggroë Aceh, Reubat teumasok gampong markas. Meuiring ngen prang nyan, teuka saboh peunyaket rayek, ureung tuha kheun ngen peunyaket beudōk. Sunggoh that sayang nyak Leman teumasök salah sidroë korban peunyaket beudōk nyan, sampoe-sampoe rusak man saboh muka.\nPrang DI/TII meulanjot laju, padup-padup droe aneuk-aneuk muda Reubat ikot ék glé meubantu peujuang, peuseulamat Aceh, peu ék harkat dan martabat bangsa. Soekarnoe, peumimpin Indon Raya mulai gepeudeuh peumusōhan ngen bangsa Aceh, ka geukhianati Teungku Daud ngen bangsa Aceh mandum nyang le that geubantu nanggroë Indon Raya. Seuhingga, beurkat jasa aneuk nanggroë, Indon Raya jeut teudeng manteng sampoë jinoë. Salah saboh jih adalah bak bloë peusawat Seulawah.\nAbu Beureuéh tōk geumelakè untok peudeng syari’at Islam di Aceh, hana geusambōt ngen göt le peumerintah Indon Raya, sampoë-sampoë provinsi Aceh ka i lhie le Jakarta beudōk, geu peusaho ngen provinsi Sumatera Utara. Dum nan jeuheut buet.\nTeungku Daud semaken beungéh keu pemerintah watéé Soekarnoe geu khianat rakyat Aceh, Soekarno nyan beutoi-beutoi beudōk laknat. Haté binatang Soekarnoe get that dipeulihara. Rakyat Aceh deungen sangat ikhlas geuseudeukah meuh geuh, geuseudeukah pèng geuh untok peukeumah keulai nanggroe Indon Raya yang karap hancō.\nMansur dari Sumatra Timu kaleuh geupakat Abu Beureuéh untuk pendeung nangroë Sumatra, teuma ulèh Abu geutulak niet nyan. Gobnyan leubèh geupiléh Indonesia nyang Islam. Beu jeut rakyat Aceh geujalankan syaria’t Allah ngen kaffah, nyan permintaan mulia Abu Beureuéh. Teuma Soekarnoe beudōk ka geukhianati Abu, ulama ngön rakyat Aceh meugerak. Seumangat prang rakyat Aceh suum keulai, saboh prang yang cukop mulia, prang suci di jalan Allah.\nNyak Leman ngön aneuk-aneuk miet bak masanyan hana teupeu sapeu teuntang politèk bangsa. Tep uroë meudeunge sue beudé, sue ureung kliek watee malam ka biasa nibak plinyung aneuk miet lagèè Nyak Leman.\n‘Kita bakar rumah ini semua, ini ruma para separatis...! Si droë teuntara Indon Raya di kuek, peurintah aneuk buah geuh. Malam nyang hana get nibak ureung Reubat. Siat treuk Nyak Leman akan geukalen pakriban apui meu bla-bla ateuh langet i tet rumoh syedara Reubat!\nGöt that jeuheut buet teuntra Indon nyan, prèh singeh watee rayek loen, kheun Nyak Leman lam sakét beudōk. Akhe jih bak malam nyan bumoe Reubat abeh i pajoh le apui, sayang that ureung-ureung ineng suah geujak bak syedara geuh i gampōeng Mali, nasyiet nyang minah u Tiba atawa Tanjông Bungōng.\nUreung-ureng agam di Reubat memang rata-rata nekeuh peujuang mandum. Ureung nyan aneuk murid Tgk Abu Beureueh nyang han tém meunyerah sagai. Meunyerah berarti talōe, hana le harkat tanyoe. Menan keuh nyang Nyak leman deunge dari ureung-ureung lingka.\nPeunyaket beudōk ka dipeurata bak mandum tubōh aneuk miet Reubat, pasukan juang ka geuminah keudeh u uteun, Reubat ka soh ngen aneuk muda. Tinggai ureung tuha ngen aneuk miet. Si ge-ge trok mayèt-mayèt syuhada u tanoh Reubat, nyang ditembak le teuntra Indōn. Seumangat prang sabi seumakin rayek laju.\nSeumangat prang sabi get that suum, jeut peutalō sakét beudok Nyak Leman, bacuet-bacuet sakét meukureung. Nyak Leman geutatap gagah Reubat seubagoë harapan ukeuë. Sunggoh that sayang, tanoh Reubat semaken hancō laju-laju teuleubèh bak seumeubeut, padup-padup thōen u likoet, di tanoh Reubat nyoe peureunah hudép balè seumeubuet.\nSeumangat menuntot ilmè sabé-sabé geu jok le Tgk di Kreung, teuma padup-padup uroe nyang u likoet Tgk di Kreung ka syahid, teuntra Indōn dengan semena-mena geu tet balee pendidikan, hana le tinggai sapeu. Tgk di Kreung nyang na disinan di tembak le teuntra Indōn beudōk.\nNyak Leman rayek ka bertekad untuk peujuang bangsa, sampoë trōk keudeuh u uteun. Nyak Leman meugurè ngen salah sidroe peujuang i uteuen, Tgk Baka ma’ruf nan geuh. Ilmè yang geubeut teumasok ilmè fiqah, tauhid ngen tasawuf, meunan syiet ngen seujarah indatu, sabe-sabe geu peupham bak Nyak Leman.\n“Teungku... teungku... Nyak Leman ka di drop le teuntra...! si droë peujuang peu intat haba keu teungku Baka ngön muka nyang pucat that. “Innalillahi...sigra ta minah tanyoe, siat treuk teuntra akan ji teupeu markas. “Oh Nyak Leman, meteuwah that aneuk nyan...” Tgk Baka seudih that haté.\n“Ini anak kecil kita sandera, dia itu ikut kawanan separatis...! sidroë teuntra meulapor bak atasan, nyak Leman beutōi-beutōi malang, ka lam jaroë teuntra beudōk. Teuma Nyak Leman hana meubacut pih geumetmot abah, peuneutōh Tgk Baka that teuingat, “bek sampoë tanyoë jeut keu panglima tibang!\n“Peu kah awak pai, tembak loen jinoe nye beuhe...” Nyak Leman ka geumusu., hana meubacuet pih geutakōet, si dom pih nye ka i kap akan jimeukap syiet. “Haahha.. apa dia bilang, anjing kau anak ingusan? Mana saudara kau hah? “Awakkah aneuk bajeung...! Aneuk beudé sigra di jok keu Nyak leman, teuntra beudōk hana le saba, hana ji turi aneuk miet ngen ureung tuha lagè ie Krueng ulak u tanoh Reubat. Cicém-cicém di poe teukeujet keu su beudé, tanoh Reubat beungèh, seumangat prang sabi akan sabé abadi.\nReubat, 12 November 2011\n*Cerpen Sidom Reubat masuk 15 besar lomba cipta cerpen berbahasa Aceh yang diadakan PUSBADA Universitas Syiah Kuala. 15 besar karya tersebut rencananya akan dibukukan bersama para pemenang 5 besar.


Nabi Yesaya - The Book of the propphet Isaiah, chapter 1\nKitab nyoe meuasoe peusan-peusan keuhai Yehuda dan Yerusalem nyang geupeugah lé Po teu Allah ubak Nabi Yesaya, aneuëk Amos, bak watée Uzia, Yotam, Ahas dan Hizkia geumat peurintah di Yehuda.\n2 Deungoe kheueh hai langét, peurati kheueh hai bumoe! TUHAN meufeureuman, "Aneuëk-aneuëk nyang ka Ulôn peulara jibeurontak teuhadab Ulôn.\n3 Leumô jituri nibak ureuëng po jih, keuleudée jituri ubak teumpat peunajoh nyang ka geuseudia keujih lé amphon droe jih. Teuma umat Ulôn Israel hana jituri; awaknyan hana jimuphom."\n4 Cilaka kheueh gata bansa nyang meudesya, ureuëng-ureuëng nyang beujat dan jeuhet! Gata ka meusireuk lé desya-desya gata. Gata ka tatulak TUHAN dan tapeulikot Po teu Allah Nyang Mahasuci nyang harôh gata seumah.\n5 Pakon gata hana tapiôh bak neumeutuleh lageh? Peu kheueh gatatem teuhuköm leubeh brat lom? Ulée gata ka peunoh deungon cabok-cabok, até dan pikeran gata sakét.\n6 Phon bak ulée sampoe trok ubak tapak gaki hana nyang seuhat nibak tuboh gata. Gata ka peunoh deungon keumong-keumong, luhok nyang meujeuen-jeuen dan cabok-cabok nyang luka. Luka-luka gatanyan gohlom teupeugléh atawa teubalot, meunan cit hana teuma teupeu ubat deungon minyéuk.\n7 Nanggroe gata ka teupeubinasa; banda-banda nyang na di nanggroe gata ka habéh tutông kareuna teutot. Dikeue mata gata ureuëng aséng jicok tanoh gata dan jipeuhanco peue-peue nyang na.\n8 Yerusalem mantong nyang tinggai, teuma seubagoe banda nyang ka teukeubok dan hana meudaya, lagée jambo di lampôh anggô atawa gubuk di lampôh timon.\n9 Seuandai jih TUHAN Nyang Mahakuasa hana geupeukeunong meupadub droe nibak geutanyoe, geutanyoe banmandum ka habéh binasa, lagée Sodom dan Gomora.\n10 Yerusalem bubena peumimpén dan bansa gata ka jeuet lagée ureuëng Sodom dan Gomora. Deungoe kheueh peue nyang geufeureuman lé TUHAN ubak gata; peurati kheueh peue nyang geupeuruno lé Po teu Allah geutanyoe.\n11 TUHAN meufeureuman, "Neusangka Ulôn nyoe galak that ubak banmandum keureubeuen nyang hana putôh-putôh tapeuseumah keu Ulôn? Ulôn bosan deungon bubiri-bubiri keureubeuen teutot gata dan gapah aneuëk leumô gata. Darah leumô agam, bubiri dan kaméng hana Lôn galak.\n12 Soe nyang yue gata taba banmandum peuseumahan nyan bak watée gata tateuka meuiébadat ubak Ulôn? Soe teuma nyang yue gata meuwot-wot di Baét Suci Lôn?\n13 Peucuma mantong taba peuseumahan gata nyan. Ulôn muak deungon bhée jih. Ulôn banci dan hán ék Lônteun Lôn kalon gata peuna uroe raya Buleuen Barô, uroe-uroe Sabat dan uroe-uroe raya meunan cit nibak rapat-rapat keuagamaan. Banmandum nyan gata noda deungon desya-desya gata dan ka jeuet keubeuban nibak Ulôn; Ulôn ka hék that Ulôn tanggong nyan.\n15 Meunyoe gata tabeuôt jaroe gata keu gata meudoá, doá gata nyan hana Lôntem deungoe, sabab deungon jaroe gatanyan gata ka le that tapoh maté gob.\n16 Tajak rhah kheueh droe gata nyan sampoe gleh. Tapeupiôh banmandum buet nyang jeuhet nyang gata peubuet nyan. Dan békle tapeubuet jeuhet,\n17 meurunoe kheueh tapeubuet nyang jroh. Peudong kheueh keuadelan dan peugleh kheueh peunindasan; tabri kheueh ubak aneuëk yatém ngon meuntui hak droe jih dan tabila kheueh peukara inong balée."\n18 TUHAN meufeureuman, "Jak tapeubéeréeh peukara nyoe. Bahpi gata mirah leumbayong sabab desya-desya gata, gata teuma Ulôn rhah putéh gleh lagée gapeueh. Bahpi desya-desya gata le dan brat, gata teuma Lôn peu amphon deungon peunoh.\n19 Meunyoe gata tatem taát ubak Ulôn, gata teuma tarasa banmandum nyang jroh-jroh nyang na jipeuhase lé nanggroe gata.\n20 Teuma meunyoe gata talawan Ulôn, gata maté dimideuen prang. Ulôn, TUHAN, ka Lôn peugah haba."\n21 Banda nyang yoh masa ilée seutia, bak saát nyoe ka lagée inong jeuhet! Ilée banmandum peunduduek jih ade dan jujoe, teuma bak saát nyoe ka jiduek lé tukang-tukang peumaté gob.\n22 Yerusalem, masa ilée gata lagée pirak, teuma bak saát nyoe ka hana meuyuem le. Masa ilée gata lagée anggô nyang lazat, teuma saát nyoe na kheueh ié nyang le.\n23 Bubena peumimpén gata peubeurontak dan gaki jaroe pancuri; awaknyan galak jiteurimong hadiah dan péng sogok. Awaknyan hanajitem bila yatém ngon meuntui di kantô peungadelan; hánjitem deungoe inong-inong balée nyang jak meungadu.\n24 Sabab nyan TUHAN Nyang Mahakuasa, Po teu Allah Israel meufeureuman: "Hai, musoh-musoh Lôn, Ulôn teuma Lôn balah dam ubak gata, sampoe hana tapeususah le Ulôn.\n25 Ulôn cok tindakan ateueh gata. Lagée ureuëng nyang asah logam, gata Ulôn asah; peue mantong nyang kuto teuma Ulôn tiek nyang na meuleukek nibak gata.\n26 Keu gata Ulôn joklom hakém-hakém dan peunaseuhat lagée yoh masa ilée. Dan Yerusalem geuboh nan banda nyang ade dan seutia."\n27 TUHAN ade, dan Gobnyan geupeuseulamat Yerusalem dan ureuëng-ureuëng nyang meunyeusai.\n28 Teuma ureuëng-ureuëng nyang meudesya nyang jibeurontak teuhadab Gobnyan geupeubinasa, dan banmandum nyang tinggai Gobnyan geupeumuseunah.\n29 Awaknyan meuteumé malée sabab jiseumah bak-bak kayée dan jipeukhusos lampôh-lampôh keu dewa-dewa.\n30 Awaknyan teuma jeuet lagée bak kayée raya nyang layée ôn, dan lagée lampôh nyang hana ile ié.\n31 Lagée jeurami tutông nyang keunong meuek bungöng apui, meunan cit deungon ureuëng-ureuëng meukuasa teuma geupeubinasa lé buet-buet jeuhet awaknyan keudroe, dan hana nyang hase jipeupiôh keuhancoran nyan.